open-index/open-wikipedia-markdown huggingface dataset:
ಕಿರುನಾಲಿಗೆ

thumb

**ಕಿರುನಾಲಿಗೆ**ಯು ಮೃದು ಅಂಗುಳಿನ ಮಧ್ಯದ ಹಿಂಭಾಗದ ಅಂಚಿನಿಂದ ಕೆಳಗೆಚಾಚಿರುವ ಶಂಕುವಿನಾಕಾರದ ಭಾಗ. ಇದು ಅನೇಕ ಗುಚ್ಛವಾಗಿರುವ ಗ್ರಂಥಿಗಳು ಮತ್ತು ಕೆಲವು ಸ್ನಾಯುತಂತುಗಳನ್ನು ಹೊಂದಿರುವ ಸಂಯೋಜಕ ಅಂಗಾಂಶದಿಂದ ರಚಿತವಾಗಿದೆ. ಇದು ದೊಡ್ಡ ಸಂಖ್ಯೆಯಲ್ಲಿ ಬಹಳ ಪ್ರಮಾಣದಲ್ಲಿ ತೆಳು ಲಾಲಾರಸವನ್ನು ಉತ್ಪತ್ತಿಮಾಡುವ ರಕ್ತಸಾರಸ್ರಾವಕ ಗ್ರಂಥಿಗಳನ್ನು ಕೂಡ ಹೊಂದಿರುತ್ತದೆ.

ನುಂಗುವಾಗ, ನೇಸೊಫ಼್ಯಾರಿಂಕ್ಸ್‌ನ್ನು ಮುಚ್ಚಲು ಮತ್ತು ಆಹಾರವು ಮೂಗಿನ ಕುಳಿಯನ್ನು ಪ್ರವೇಶಿಸದಂತೆ ತಡೆಯಲು ಮೃದು ಅಂಗುಳು ಮತ್ತು ಕಿರುನಾಲಿಗೆಗಳು ಒಟ್ಟಾಗಿ ಚಲಿಸುತ್ತವೆ. ಕಿರುನಾಲಿಗೆಯು ಉತ್ಪಾದಿಸುವ ದೊಡ್ಡ ಪ್ರಮಾಣದ ತೆಳು ಲಾಲಾರಸವು ಗಂಟಲನ್ನು ಚೆನ್ನಾಗಿ ಜಾರುವಂತಾಗಿಸುವ ಕಾರ್ಯನಿರ್ವಹಿಸುತ್ತದೆ ಎಂದೂ ಪ್ರಸ್ತಾಪಿಸಲಾಗಿದೆ. ಇದು ಮಾತಿನಲ್ಲಿಯೂ ಕಾರ್ಯವನ್ನು ಹೊಂದಿದೆ. ಅನೇಕ ಭಾಷೆಗಳಲ್ಲಿ, ವ್ಯಂಜನ ಧ್ವನಿಗಳ ಶ್ರೇಣಿಯನ್ನು ಸ್ಪಷ್ಟವಾಗಿ ವ್ಯಕ್ತಪಡಿಸಲು ಕಿರುನಾಲಿಗೆಯನ್ನು ಬಳಸಲಾಗುತ್ತದೆ. ಇತರ ಸಸ್ತನಿಗಳಲ್ಲಿ ಇರದ, ಕಿರುನಾಲಿಗೆಯಲ್ಲಿನ ಗ್ರಂಥಿಗಳು ಉತ್ಪತ್ತಿಮಾಡುವ ದೊಡ್ಡ ಪ್ರಮಾಣದ ಜೊಲ್ಲಿನ ಕಾರಣ, ಕಿರುನಾಲಿಗೆಯು ಒಂದು ಅನುಬಂಧಕ ಮಾತಿನ ಅಂಗ ಎಂದು ಸೂಚಿಸಲಾಗಿದೆ.

ಕಿರುನಾಲಿಗೆಯು ನಿದ್ದೆ ಮಾಡುವಾಗ ಗೊರಕೆ ಅಥವಾ ಏದುಸಿರಿಗೆ ಕೂಡ ಕೊಡುಗೆ ನೀಡಬಹುದು; ಹೆಚ್ಚು ಉದ್ದದ ಕಿರುನಾಲಿಗೆಯನ್ನು ಹೊಂದಿರುವುದು ಗೊರಕೆಯನ್ನು ಉಂಟುಮಾಡುವ ಕಂಪನಗಳಿಗೆ ಕಾರಣವಾಗಬಹುದು. ಕೆಲವು ಸಂದರ್ಭಗಳಲ್ಲಿ ಇದು ನಿದ್ರೆಯಲ್ಲಿ ಉಸಿರುಕಟ್ಟುವಿಕೆಗೆ ಕಾರಣವಾಗಬಹುದು. ಅಗತ್ಯಬಿದ್ದರೆ ಕಿರುನಾಲಿಗೆಯನ್ನು ಅಥವಾ ಅದರ ಭಾಗವನ್ನು ಶಸ್ತ್ರಕ್ರಿಯೆಯಿಂದ ತೆಗೆಯುವ ಮೂಲಕ ಇದಕ್ಕೆ ಚಿಕಿತ್ಸೆ ನೀಡಬಹುದು. ಆದರೆ, ಗಾಯಕಲೆ ಅಂಗಾಂಶದ ರಚನೆಯಾದರೆ ಮತ್ತು ವೇಲೊಫ಼್ಯಾರಿಂಕ್ಸ್‌ನಲ್ಲಿನ ವಾಯುಪ್ರದೇಶವು ಕಡಿಮೆಯಾದರೆ ಈ ಶಸ್ತ್ರಕ್ರಿಯೆಯು ನಿದ್ದೆಯಲ್ಲಿ ಉಸಿರುಕಟ್ಟುವಿಕೆಯನ್ನು ಕೂಡ ಉಂಟುಮಾಡಬಹುದು. ನಿದ್ರೆಯಲ್ಲಿ ಉಸಿರುಕಟ್ಟುವಿಕೆಯ ಚಿಕಿತ್ಸೆಯಾಗಿ ಈ ಶಸ್ತ್ರಕ್ರಿಯೆಯ ಯಶಸ್ಸು ತಿಳಿದಿಲ್ಲ, ಆದರೆ ಲಕ್ಷಣಗಳನ್ನು ಕಡಿಮೆಮಾಡುವಲ್ಲಿ ಇದು ಶೇಕಡ ೪೦-೬೦ರಷ್ಟು ಪರಿಣಾಮಕಾರಿತ್ವವನ್ನು ಕೆಲವು ಸಂಶೋಧನೆಗಳು ತೋರಿಸಿವೆ.

ಕೆಲವೊಮ್ಮೆ, ಕಿರುನಾಲಿಗೆಯ ಸುತ್ತಲಿನ ಲೋಳೆಪದರವು ಊದಿಕೊಂಡು, ಕಿರುನಾಲಿಗೆಯು ಅದರ ಸಾಮಾನ್ಯ ಗಾತ್ರದ ೩-೫ ಪಟ್ಟು ಹಿಗ್ಗುವುದಕ್ಕೆ ಕಾರಣವಾಗುತ್ತದೆ. ಈ ಸ್ಥಿತಿಯನ್ನು ಯೂವುಲೈಟಿಸ್ ಎಂದು ಕರೆಯಲಾಗುತ್ತದೆ. ಕಿರುನಾಲಿಗೆಯು ಗಂಟಲು ಅಥವಾ ನಾಲಿಗೆಯನ್ನು ಸ್ಪರ್ಶಿಸಿದಾಗ, ಯಾವುದೇ ಬಾಹ್ಯ ವಸ್ತು ಇಲ್ಲದಿದ್ದರೂ, ಉಸಿರುಗಟ್ಟುವಿಕೆಯಂತಹ ಸಂವೇದನೆಗಳನ್ನು ಉಂಟುಮಾಡಬಹುದು. ಇದು ಉಸಿರಾಟ, ಮಾತಾಡುವುದು ಮತ್ತಿ ತಿನ್ನುವುದರಲ್ಲಿ ಸಮಸ್ಯೆಗಳನ್ನು ಉಂಟುಮಾಡಬಹುದು.

## ಉಲ್ಲೇಖಗಳು
ವರ್ಗ:ಮಾನವ ಶರೀರ
ಪಿಚ್ಚು

thumb|ಬೆಕ್ಕಿನ ಕಣ್ಣುಗಳಲ್ಲಿ ಪಿಚ್ಚು

**ಪಿಚ್ಚು** ಎಂದರೆ ನಿದ್ರೆಯ ಅವಧಿಯಲ್ಲಿ ಕಣ್ಣುಗಳು, ಮೂಗು, ಅಥವಾ ಬಾಯಿಯಿಂದ ಸ್ವಾಭಾವಿಕವಾಗಿ ಸ್ರವಿಸಲ್ಪಟ್ಟ ತೆಳುವಾದ ಲೋಳೆ. ಪಿಚ್ಚು ಕಣ್ಣುಗಳು ಅಥವಾ ಬಾಯಿಯ ಮೂಲೆಗಳಲ್ಲಿ, ರೆಪ್ಪೆಗಳ ಮೇಲೆ, ಅಥವಾ ಮೂಗಿನ ಕೆಳಗೆ ಒಣಗಿ ಹಕ್ಕಳೆಯಾಗಿ ಸಂಗ್ರಹಗೊಳ್ಳುತ್ತದೆ. ಇದು ಲೋಳೆ (ಕಣ್ಣುಗಳ ವಿಷಯದಲ್ಲಿ, ಕಾರ್ನಿಯಾ ಅಥವಾ ಆರ್ದ್ರಚರ್ಮದಿಂದ ಸ್ರವಿಸಲ್ಪಟ್ಟ ಮ್ಯೂಸಿನ್‍ನ್ನು ಹೊಂದಿರುತ್ತದೆ), ನಾಸಿಕಜನ್ಯ ಲೋಳೆ, ರಕ್ತಕೋಶಗಳು, ಚರ್ಮಕೋಶಗಳು, ಅಥವಾ ಕೊಳೆಯ ಸಂಯೋಜನೆಯಿಂದ ರೂಪಗೊಳ್ಳುತ್ತದೆ. ಕಣ್ಣಿನ ಪಿಚ್ಚು ವಿಶೇಷವಾಗಿ ಸಾಮನ್ಯವಾಗಿದೆ.

ವ್ಯಕ್ತಿಯು ಎಚ್ಚರವಾಗಿದ್ದಾಗ, ಕಣ್ಣುರೆಪ್ಪೆಯನ್ನು ಮಿಟುಕಿಸುವುದರಿಂದ ಪಿಚ್ಚು ನಾಸಿಕಅಶ್ರು ನಾಳದ ಮೂಲಕ ಕಣ್ಣೀರಿನ ಜೊತೆ ಹರಿದುಕೊಂಡು ಹೋಗುತ್ತದೆ. ಆದರೆ, ನಿದ್ರೆಯ ಅವಧಿಯಲ್ಲಿ ಈ ಕ್ರಿಯೆಯ ಅನುಪಸ್ಥಿತಿಯಿಂದ, ಸಣ್ಣ ಪ್ರಮಾಣದಲ್ಲಿ ಒಣ ಪಿಚ್ಚು ಕಣ್ಣಿನ ಮೂಲೆಗಳಲ್ಲಿ ಶೇಖರಣೆಯಾಗುತ್ತದೆ, ಹೆಚ್ಚು ಗಮನಾರ್ಹವಾಗಿ ಮಕ್ಕಳಲ್ಲಿ. ಅನೇಕ ಪರಿಸ್ಥಿತಿಗಳು ಕಣ್ಣಿನಲ್ಲಿ ಪಿಚ್ಚಿನ ಉತ್ಪತ್ತಿಯನ್ನು ಹೆಚ್ಚಿಸಬಲ್ಲವು. ಅಲರ್ಜಿಕ್ ಕಂಜಂಕ್ಟಿವೈಟಿಸ್‍ನ ಸಂದರ್ಭದಲ್ಲಿ, ಪಿಚ್ಚಿನ ಹೆಚ್ಚಳವು ಗಣನೀಯವಾಗಿರಬಹುದು, ಮತ್ತು ಅನೇಕ ಸಲ ನರಳುವವನು ಎದ್ದ ನಂತರ ಕಣ್ಣಿನ ಪ್ರದೇಶವನ್ನು ಸ್ವಚ್ಛಮಾಡಿಕೊಳ್ಳದೇ ಕಣ್ಣು ತೆಗೆಯುವುದನ್ನು ತಡೆಯುತ್ತದೆ. ಭಾರೀ ಪಿಚ್ಚಿನ ಹೆಚ್ಚಳದ ಸಂದರ್ಭದಲ್ಲಿ ಕೀವಿನ ಉಪಸ್ಥಿತಿಯು ಇತರ ಸೋಂಕುಗಳೊಂದಿಗೆ ಶುಷ್ಕ ಕಣ್ಣು ಅಥವಾ ಕೆಂಗಣ್ಣು ಬೇನೆಯನ್ನು ಸೂಚಿಸಬಹುದು.

ಶಿಶುಗಳಲ್ಲಿ, ಕಣ್ಣೀರು ನಾಳಗಳು ಒಮ್ಮೊಮ್ಮೆ ತೆರೆಯುವುದಿಲ್ಲ, ಪರಿಣಾಮವಾಗಿ ಕಣ್ಣೀರು ಹೆಚ್ಚಾಗಿ ಗಲ್ಲಗಳ ಮೇಲೆ ಹರಿಯುತ್ತದೆ ಮತ್ತು ಪಿಚ್ಚು ಅದರ ಸುತ್ತಲಿನ ಚರ್ಮದ ಮೇಲೆ ಸಂಗ್ರಹವಾಗುತ್ತದೆ.

## ಉಲ್ಲೇಖಗಳು
ವರ್ಗ:ನೇತ್ರವಿಜ್ಞಾನ
ಬಂಗುಡೆ

**ಬಂಗುಡೆ** ಒಂದು ಸಮುದ್ರ ಮೀನಿನಲ್ಲಿ ಕಂಡು ಬರುವ ಪ್ರಭೇದ. ಇದನ್ನು *ಇಂಡಿಯನ್ ಮ್ಯಾಕೆರೆಲ್* ಅಥವಾ *ರಾಸ್ಟ್ರೆಲ್ಲಿಗರ್ ಕನಗುರ್ಟಾ* ಎಂದು ಕರೆಯುತ್ತಾರೆ. ಇದು ಸಾಮಾನ್ಯವಾಗಿ ಭಾರತೀಯ ಮತ್ತು ಪಶ್ಚಿಮ ಪೆಸಿಫಿಕ್ ಸಮುದ್ರಗಳಲ್ಲಿ ಕಂಡುಬರುತ್ತದೆ. ಇದನ್ನು ಸಾಮಾನ್ಯವಾಗಿ ದಕ್ಷಿಣ ಮತ್ತು ಆಗ್ನೇಯ ಏಷ್ಯಾದ ಪಾಕಪದ್ಧತಿಯಲ್ಲಿ ಬಳಸಲಾಗುತ್ತದೆ. ಇದನ್ನು ಇಂಡೋನೇಷ್ಯಾದಲ್ಲಿ 'ಕೆಂಬಂಗ್', ಗುಜರಾತಿನಲ್ಲಿ ಬಂಗ್ಡಿ (ಬಾಂಗ್ಡಿ), ಮರಾಠಿ ಭಾಷೆಯಲ್ಲಿ ಬಂಗ್ಡಾ (ಬಾಂಗ್ಡಾ) ಮತ್ತು ತುಳು, ಕೊಂಕಣಿ ಮತ್ತು ಕನ್ನಡದಲ್ಲಿ 'ಬಂಗುಡೆ' ಎಂದು ಕರೆಯುತ್ತಾರೆ.

100px|left|ಮ್ಯಾಕರಲ್‍ನ ಕೆಲವು ಪ್ರಜಾತಿಗಳು ಕರಾವಳಿಯುದ್ದಕ್ಕೆ ಬಹಳ ದೂರಗಳವರೆಗೆ ಗುಂಪಿನಲ್ಲಿ ವಲಸೆ ಹೋಗುತ್ತವೆ ಮತ್ತು ಇತರ ಪ್ರಜಾತಿಗಳು ಮಹಾಸಾಗರಗಳನ್ನು ದಾಟುತ್ತವೆ

ಉಷ್ಣ ಮತ್ತು ಸಮಶೀತೋಷ್ಣ ವಲಯಗಳ ಸಮುದ್ರಗಳಲ್ಲಿ ವಾಸಿಸುವ **ಮ್ಯಾಕರಲ್** ಎನ್ನುವುದು ಮುಖ್ಯವಾಗಿ ಪಶ್ಚಿಮ ಕರಾವಳಿಯ ಪ್ರಧಾನ ಮೀನುಗಾರಿಕೆಗೆ ಕಾರಣವಾದ ಬಂಗುಡೆ (ರಾಸ್ಟ್ರೆಲ್ಲಿಜರ್ ಕನಗುರ್ತ) ಮೀನು.

## ಆವಾಸಸ್ಥಾನ ಮತ್ತು ವಿಧ
ಭಾರತೀಯ ಮತ್ತು ಪೆಸಿಫಿಕ್ ಸಮುದ್ರ ತೀರದ ಬೆಚ್ಚಗಿನ ಆಳವಿಲ್ಲದ ನೀರಿನಲ್ಲಿ ಇವುಗಳು ಹೆಚ್ಚಾಗಿ ಕಂಡುಬರುತ್ತವೆ. ಇದು ಕರ್ನಾಟಕದ ಕರಾವಳಿ ತೀರ ಪ್ರದೇಶ ಮತ್ತು ಮಂಗಳೂರಿನ ಅತ್ಯಂತ ಜನಪ್ರಿಯ ಮೀನು ಆಹಾರ. ಬಂಗುಡೆಯಲ್ಲಿ ಸುಮಾರು ೨೧ ವಿಧಗಳಿವೆ. ಬಂಗುಡೆಯು *ಸ್ಕೊಂಬ್ರಿಡೆ* ಕುಟುಂಬಕ್ಕೆ ಸೇರಿದೆ. ಸ್ಕೊಂಬರ್ ಮತ್ತು ರಾಶ್ಟ್ರೆಲ್ಲಿಗೆರ್ ಬಂಗುಡೆಯ ಪ್ರಮುಖ ಪ್ರಜಾತಿಗಳು. ಭಾರತೀಯ ಬಂಗುಡೆ ಮೀನಿಗೆ *ಇಂಡಿಯನ್ ಮ್ಯಾಕೆರೆಲ್* ಎಂದು ಕರೆಯುತ್ತಾರೆ. ಕರಾವಳಿಯ ಬಂಗುಡೆಗಳಲ್ಲಿ ನುರುವಾಯಿ ಬಂಗುಡೆಯು ಒಂದು ವಿಧ.

## ಗುಣಲಕ್ಷಣಗಳು
ಹೆಚ್ಚಿನ ಬಂಗುಡೆ ಮೀನುಗಳು ಸ್ಕೊಂಬ್ರಿಡೆ ಕುಟುಂಬಕ್ಕೆ ಸೇರಿದೆ. ಇವು ಸಾಧಾರಣವಾಗಿ ಟ್ಯೂನ ಮೀನಿಗಿಂತಲೂ ಚಿಕ್ಕದಾಗಿರುತ್ತವೆ. ಇದರ ಕಿವಿರುಗಳು ಮತ್ತು ರೆಕ್ಕೆಗಳು ಸಣ್ಣದಾಗಿರುತ್ತವೆ.

## ದೇಹರಚನೆ 
ದೇಹದ ಮೇಲ್ಭಾಗ ನೀಲಿಬಣ್ಣದ್ದು. ಕೆಳಭಾಗ ಬಿಳಿ. ಬೆನ್ನಿನ ರೆಕ್ಕೆ ಮತ್ತು ಗುದದ ರೆಕ್ಕೆಗಳ ಹಿಂದೆ ಕಿರಿರೆಕ್ಕೆಗಳ ಸಾಲೊಂದು ಇರುವುದು.

## ಆಹಾರಾಂಶ
ಬಂಗುಡೆ ಮೀನಿನಲ್ಲಿ ಸರಾಸರಿ ೧೩% ಕೊಬ್ಬಿನಾಂಶ,೧೮% ಪ್ರೋಟೀನ್ ಹಾಗೂ ಎ ಮತ್ತು ಡಿ ಜೀವಸತ್ವ ಇದೆ. ಖನಿಜಾಂಶಗಳಾದ ಕ್ಯಾಲ್ಸಿಯಂ, ರಂಜಕ, ಪೊಟಾಶಿಯಂ, ಸೋಡಿಯಂ, ಮೆಗ್ನೇಶಿಯಂ, ಕಾರ್ಬೊಹೈಡ್ರೇಟ್ ಮತ್ತು ಸತು ಇದರಲ್ಲಿ ಇದೆ. ಬಂಗುಡೆ ಸುಮಾರು ೬೩% ನೀರಿನಾಂಶ ಹೊಂದಿದೆ.

## ಮುಖ್ಯ ಜಾತಿಗಳು 
ನಿಜವಾದ ಮ್ಯಾಕರಲ್‌ಗಳು ಎಂದು ಹೇಳಬಹುದಾದ ಜಾತಿಗಳು:

# **ಸ್ಕಾಂಬರ್**: ಮೆಡಿಟರೇನಿಯನ್ ಮತ್ತು ಉತ್ತರ ಅಟ್ಲಾಂಟಿಕ್ ಮಹಾಸಾಗರಗಳಲ್ಲಿ ನೆಲಸಿರುವ *ಸ್ಕಾಂಬರ್ ಸ್ಕಾಂಬ್ರಸ್* ಜಾತಿಯ ಮೀನು. ಸ್ಕಾಂಬರ್ ಜಾತಿಯ ಮೀನುಗಾರಿಕೆ ಅಮೆರಿಕ ಸಂಯುಕ್ತ ಸಂಸ್ಥಾನಗಳು, ಜಪಾನ್, ಸ್ಕಾಂಡಿನೇವಿಯ, ನೆದರ್‌ಲ್ಯಾಂಡ್ಸ್, ಸ್ಪೇನ್, ಪೋರ್ಚುಗಲ್ ಮತ್ತು ಬ್ರಿಟನ್‌ಗಳಲ್ಲಿ ವಿಶೇಷವಾಗಿದೆ. *ಸ್ಕಾಂಬರ್ ಜಪಾನಿಕಸ್* ಪ್ರಭೇದ ಪೆಸಿಫಿಕ್ ಮಹಾಸಾಗರದ ಪ್ರಧಾನ ಮ್ಯಾಕರಲ್ ಮೀನು.
# **ರಾಸ್ಟ್ರೆಲ್ಲಿಜರ್**: *ರಾಸ್ಟ್ರೆಲ್ಲಿಜರ್ ಕನಗುರ್ತ* (ಬಂಗುಡೆ) ಹಿಂದೂ ಮಹಾಸಾಗರದ ಮುಖ್ಯವಾದ ಮ್ಯಾಕರಲ್ ಮೀನು. ಭಾರತ ಮತ್ತು ಥಾಯ್ಲೆಂಡ್ ದೇಶಗಳಲ್ಲಿ ಇದರ ಮೀನುಗಾರಿಕೆ ಮುಖ್ಯವೆನಿಸಿದೆ.

## ಬೇರೆ ಮುಖ್ಯವಾದ ಮೀನುಗಳು 
ಮ್ಯಾಕರಲ್ ಗುಂಪಿಗೆ ಸೇರಿದ ಆದರೆ ನಿಜವಾದ ಮ್ಯಾಕರಲ್‌ಗಳಲ್ಲದ ಬೇರೆ ಮುಖ್ಯವಾದ ಮೀನುಗಳು *ಸ್ಕಾಂಬಿರೋಮೋರಸ್* (ಸುರ್ಮೈ) ಮತ್ತು *ಆಕ್ಸಿಸ್* ಜಾತಿಗಳಿಗೆ ಸೇರಿದ ಮೀನುಗಳು. *ಸ್ಕಾಂಬಿರೋಮೋರಸ್ ಕೆವಲ್ಲಾ* ಪ್ರಭೇದ ಗುಂಪಿನ ಅತಿ ದೊಡ್ಡ ಮೀನು. ಇದು ಸುಮಾರು 50 ಕೆಜಿ ತೂಕದ್ದು. ಉತ್ತರ ಮತ್ತು ದಕ್ಷಿಣ ಅಮೆರಿಕ ಖಂಡಗಳ ಪೂರ್ವ ಸಮುದ್ರಗಳ ನಿವಾಸಿ. *ಆ.ಥಿನ್ನಾಯ್‌ಡೆಸ್* (*ಆ.ಟಾನೋಸೋಮಾ*) ಸಿಕ್ಕಿರುವುದು ವರದಿಯಾಗಿದೆ.

## ಜೀವನ ಚಕ್ರ
ಹೆಣ್ಣು ಮೀನು ೩,೦೦,೦೦೦ ದಿಂದ ೧೫,೦೦,೦೦೦ ಮೊಟ್ಟೆಗಳನ್ನು ಇಡುತ್ತವೆ. ಬಂಗುಡೆ ಮೀನಿನ ಮೊಟ್ಟೆಗಳು ಲಾರ್ವಾ ರೂಪದಲ್ಲಿರುವುದರಿಂದ ತೆರೆದ ಸಮುದ್ರದಲ್ಲಿ ತೇಲುತ್ತವೆ.

## ಉಲ್ಲೇಖ
ವರ್ಗ:ಮೀನುಗಳು
ಕುಂಚ

thumb|ಕುಂಚಗಳು

**ಕುಂಚ**ವು ಬಣ್ಣ ಅಥವಾ ಕೆಲವೊಮ್ಮೆ ಶಾಯಿಯನ್ನು ಲೇಪಿಸಲು ಬಳಸಲಾದ ಉಪಕರಣ. ಕುಂಚವನ್ನು ಸಾಮಾನ್ಯವಾಗಿ ಮೋಟುಕೂದಲುಗಳನ್ನು ಒಂದು ಹಿಡಿಕೆಗೆ ಪಟ್ಟಿವಲಯದಿಂದ ಕಟ್ಟುವ ಮೂಲಕ ತಯಾರಿಸಲಾಗುತ್ತದೆ. ಕುಂಚಗಳು ವಿವಿಧ ಗಾತ್ರಗಳು, ಆಕಾರಗಳು ಮತ್ತು ವಸ್ತುಗಳಲ್ಲಿ ಲಭ್ಯವಿವೆ. ಹೆಚ್ಚು ದಪ್ಪನೆಯ ಕುಂಚಗಳನ್ನು ಬಣ್ಣ ತುಂಬಲು ಬಳಸಲಾಗುತ್ತದೆ, ಮತ್ತು ಹೆಚ್ಚು ತೆಳ್ಳಗಿನ ಕುಂಚಗಳನ್ನು ಸೂಕ್ಷ್ಮ ಅಂಶಗಳಿಗಾಗಿ ಬಳಸಲಾಗುತ್ತದೆ. ಕುಂಚಗಳನ್ನು ಬಣ್ಣ ಹಚ್ಚಲು ಮತ್ತು ಅಲಂಕಾರ ಮಾಡಲು ಬಳಸಲಾದ ಅಲಂಕರಿಸುವವರ ಕುಂಚಗಳು ಮತ್ತು ದೃಶ್ಯ ಕಲೆಗೆ ಬಳಸಲಾದ ಕಲಾವಿದರ ಕುಂಚಗಳು ಎಂದು ವಿಭಜಿಸಬಹುದು. ಮೋಟುಕೂದಲುಗಳು ನೈಸರ್ಗಿಕ ಅಥವಾ ಸಂಶ್ಲೇಷಿತವಿರಬಹುದು. ತಂತುಗಳು ಸಂಶ್ಲೇಷಿತವಾಗಿದ್ದರೆ, ಅವುಗಳನ್ನು ಪಾಲಿಯೆಸ್ಟರ್, ನೈಲಾನ್ ಅಥವಾ ನೈಲಾನ್ ಮತ್ತು ಪಾಲಿಯೆಸ್ಟರ್‌ನ ಮಿಶ್ರಣದಿಂದ ತಯಾರಿಸಿರಬಹುದು. ತಂತುಗಳು ಟೊಳ್ಳು ಅಥವಾ ಸಾಂದ್ರವಾಗಿರಬಹುದು ಮತ್ತು ಕ್ರಮೇಣ ಮೊನಚಾಗಿದ್ದು ಅಥವಾ ಮೊನಚಾಗದ್ದಾಗಿರಬಹುದು. ಮೊನಚಾದ ತಂತುಗಳಿರುವ ಕುಂಚಗಳು ಹೆಚ್ಚು ನಯವಾದ ಒಪ್ಪವನ್ನು ನೀಡುತ್ತವೆ.

ವರ್ಗ:ಚಿತ್ರಕಲೆಯ ವಸ್ತುಗಳು
ಗುಟ್ಟಾಗಿಡುವಿಕೆ

**ಗುಟ್ಟಾಗಿಡುವಿಕೆ** ಎಂದರೆ ಪ್ರಾಯಶಃ ಮಾಹಿತಿಯನ್ನು ಇತರ ವ್ಯಕ್ತಿಗಳೊಂದಿಗೆ ಹಂಚಿಕೊಂಡು, ತಿಳಿಯುವ ಅಗತ್ಯವಿರದ ಕೆಲವು ವ್ಯಕ್ತಿಗಳು ಅಥವಾ ಗುಂಪುಗಳಿಂದ ಅದನ್ನು ಮರೆಮಾಡುವ ಅಭ್ಯಾಸ. ಮರೆಮಾಡಲಾದದ್ದನ್ನು ಗುಟ್ಟು ಅಥವಾ **ರಹಸ್ಯ** ಎಂದು ಕರೆಯಲಾಗುತ್ತದೆ. ಗುಟ್ಟಿನ ಒಳವಸ್ತು ಅಥವಾ ಸ್ವರೂಪ, ರಹಸ್ಯವನ್ನು ಕಾಪಾಡಿಕೊಳ್ಳುತ್ತಿರುವ ಗುಂಪು ಅಥವಾ ಜನ, ಮತ್ತು ಗುಟ್ಟಾಗಿಡುವಿಕೆಗೆ ಪ್ರೇರಣೆಯನ್ನು ಅವಲಂಬಿಸಿ, ಗುಟ್ಟಾಗಿಡುವಿಕೆಯು ಹಲವುವೇಳೆ ವಿವಾದಾತ್ಮಕವಾಗಿರುತ್ತದೆ. ಸರ್ಕಾರಿ ಸಂಸ್ಥೆಗಳು ಗುಟ್ಟುಮಾಡುವುದನ್ನು ಹಲವುವೇಳೆ ವಿಪರೀತ ಎಂದು ಅಥವಾ ಕಳಪೆ ಕಾರ್ಯನಿರ್ವಹಣೆಯ ಪ್ರಚಾರವೆಂದು ನಿಂದಿಸಲಾಗುತ್ತದೆ. ವ್ಯಕ್ತಿಗಳ ಮೇಲಿನ ಮಾಹಿತಿಯನ್ನು ಅತಿಯಾಗಿ ಬಹಿರಂಗಪಡಿಸುವುದು ಗೋಪ್ಯತೆಯ ಸದ್ಗುಣದ ವಿರುದ್ಧವಾಗಿರಬಹುದು. ಗುಟ್ಟಾಗಿಡುವಿಕೆಯು ಅನೇಕ ಭಿನ್ನ ರೀತಿಗಳಲ್ಲಿ ಇರಬಹುದು, ಉದಾಹರಣೆಗೆ ಜಟಿಲಗೊಳಿಸುವ ಮೂಲಕ, ಹೇಗೆಂದರೆ ಸುಲಭವಾಗಿ ಗಮನಿಸಬಹುದಾದ ರಹಸ್ಯಗಳನ್ನು ಸಂಕೀರ್ಣ ವಿಲಕ್ಷಣವಾದ ಭಾಷೆ ಅಥವಾ ಸ್ಟೆಗನಾಗ್ರಫ಼ಿಯ ಹಿಂದೆ ಮರೆಮಾಡುವುದು.

ವರ್ಗ:ಗೋಪ್ಯತೆ
ಕೀಲು

thumb|ಸಿನೋವಿಯದ ಕೀಲಿನ ರೇಖಾಚಿತ್ರ

**ಕೀಲು** (**ಸಂಧಿ**) ಎಂದರೆ ದೇಹದಲ್ಲಿನ ಮೂಳೆಗಳ ಮಧ್ಯೆ ಆಗಿರುವ ಸೇರಿಕೆ. ಇವು ಅಸ್ಥಿಪಂಜರವನ್ನು ಕಾರ್ಯಾತ್ಮಕ ಸಮಷ್ಟಿಯಾಗಿ ಸೇರಿಸುತ್ತವೆ. ಇವು ವಿವಿಧ ಪ್ರಮಾಣಗಳ ಮತ್ತು ಪ್ರಕಾರಗಳ ಚಲನೆಗೆ ಅವಕಾಶವಾಗುವಂತೆ ನಿರ್ಮಾಣಗೊಂಡಿರುತ್ತವೆ. ಮಂಡಿ, ಮೊಣಕೈ ಮತ್ತು ಭುಜದಂತಹ ಕೆಲವು ಕೀಲುಗಳು ಸ್ವಯಂ ಜಾರುಗುಣವುಳ್ಳದ್ದಾಗಿದ್ದು, ಬಹುತೇಕ ಘರ್ಷಣಾರಹಿತವಾಗಿರುತ್ತವೆ ಮತ್ತು ನಯವಾದ ಹಾಗೂ ನಿಖರ ಚಲನೆಗಳನ್ನು ನಿರ್ವಹಿಸುತ್ತಲೇ ಸಂಕೋಚನವನ್ನು ತಡೆದುಕೊಳ್ಳಬಲ್ಲವು ಹಾಗೂ ಭಾರಿ ಭಾರಗಳನ್ನು ಸಹಿಸಿಕೊಳ್ಳಬಲ್ಲವು. ತಲೆಬುರುಡೆಯ ಮೂಳೆಗಳ ನಡುವಿನ ಸೂಚರ್‌ಗಳಂತಹ ಇತರ ಕೀಲುಗಳು ಮಿದುಳು ಮತ್ತು ಇಂದ್ರಿಯಗಳನ್ನು ಕಾಪಾಡುವ ಸಲುವಾಗಿ ಬಹಳ ಕಡಿಮೆ ಚಲನೆಗೆ ಅವಕಾಶ ಕೊಡುತ್ತವೆ (ಕೇವಲ ಜನನದ ಸಮಯದಲ್ಲಿ). ಹಲ್ಲು ಮತ್ತು ದವಡೆಮೂಳೆಯ ನಡುವಿನ ಸೇರಿಕೆಯನ್ನು ಕೂಡ ಕೀಲು ಎಂದು ಕರೆಯಲಾಗುತ್ತದೆ, ಮತ್ತು ಇದನ್ನು ದಂತಮೂಲ ಸಂಧಿ ಎಂದು ಕರೆಯಲ್ಪಡುವ ನಾರಿನಂತಿರುವ ಕೀಲು ಎಂದು ವರ್ಣಿಸಲಾಗುತ್ತದೆ. ಕೀಲುಗಳನ್ನು ರಚನೆ ಹಾಗೂ ಕ್ರಿಯೆ ಎರಡರ ಆಧಾರದ ಮೇಲೂ ವರ್ಗೀಕರಿಸಲಾಗುತ್ತದೆ.

## ಉಲ್ಲೇಖಗಳು 
ವರ್ಗ:ಕಂಕಾಲ ವ್ಯವಸ್ಥೆ
ಬೀಗ

thumb|೧೨ನೇ ಶತಮಾನದ ಬೀಗ

**ಬೀಗ**ವು ಭೌತಿಕ ವಸ್ತುವಿನಿಂದ (ಉದಾಹರಣೆಗೆ ಬೀಗದಕೈ, ಕೀಕಾರ್ಡ್, ಬೆರಳಿನ ಗುರುತು, ಆರ್‌ಎಫ಼್ಐಡಿ ಕಾರ್ಡ್, ಭದ್ರತಾ ಟೋಕನ್, ನಾಣ್ಯ ಇತ್ಯಾದಿ), ರಹಸ್ಯ ಮಾತಿಯನ್ನು ಪೂರೈಕೆ ಮಾಡುವುದರಿಂದ (ಉದಾಹರಣೆಗೆ ಸಂಖ್ಯಾ ಕ್ರಮಪಲ್ಲಟನೆ ಅಥವಾ ಸಂಕೇತಪದ), ಅಥವಾ ಮೊದಲೆರಡರ ಸಂಯೋಜನೆಯಿಂದ ತೆರೆದುಕೊಳ್ಳುವ ಒಂದು ಯಾಂತ್ರಿಕ ಅಥವಾ ವಿದ್ಯುನ್ಮಾನ ಭದ್ರಪಡಿಸುವ ಸಾಧನ. ಬೀಗದಕೈಯು ಬೀಗವನ್ನು ನಿಯಂತ್ರಿಸಲು (ಅದನ್ನು ತೆಗೆಯುವುದು ಅಥವಾ ಹಾಕುವುದು) ಬಳಸಲಾದ ಸಾಧನ. ಬೀಗಗಳನ್ನು ತಯಾರಿಸಲು ಬಳಸಲಾದ ವಸ್ತುಗಳಲ್ಲಿ ಹಿತ್ತಾಳೆ, ಲೇಪಿತ ಹಿತ್ತಾಳೆ, ನಿಕೆಲ್ ಬೆಳ್ಳಿ, ಮತ್ತು ಉಕ್ಕು ಸೇರಿವೆ. ೧೮ನೇ ಶತಮಾನದ ಕೊನೆಯ ವರ್ಷಗಳಲ್ಲಿ ಕೈಗಾರಿಕಾ ಕ್ರಾಂತಿಯ ಆರಂಭ ಮತ್ತು ಜೊತೆಗೆ ನಡೆದ ನಿಖರತಾ ಶಿಲ್ಪಶಾಸ್ತ್ರ ಮತ್ತು ಘಟಕ ಮಾನಕೀಕರಣದ ಅಭಿವೃದ್ಧಿಯೊಂದಿಗೆ, ಹೆಚ್ಚೆಚ್ಚು ಸಂಕೀರ್ಣತೆ ಮತ್ತು ಜಟಿಲತೆ ಕೂಡಿದ ಬೀಗ ಮತ್ತು ಬೀಗದ ಕೈಗಳನ್ನು ಉತ್ಪಾದಿಸಲಾಯಿತು. ಈಗಲೂ ಬಳಕೆಯಲ್ಲಿರುವ, ಬೀಗದಲ್ಲಿ ಅಗುಳಿಯು ಚಲಿಸದಂತೆ ತಡೆಯಲು ಸನ್ನೆಕೋಲುಗಳ ಸಮೂಹವನ್ನು ಬಳಸುವ ಸನ್ನೆಕೋಲು ಬೀಳು ಬೀಗವನ್ನು ರಾಬರ್ಟ್ ಬ್ಯಾರನ್ ೧೭೭೮ರಲ್ಲಿ ಪೂರ್ಣಗೊಳಿಸಿದನು.

## ಉಲ್ಲೇಖಗಳು
ವರ್ಗ:ಭೌತಿಕ ಭದ್ರತೆ
ಲತಾಗೃಹ

thumb

**ಲತಾಗೃಹ**ವು ಲಂಬವಾದ ಕಂಬಗಳನ್ನು ಹೊಂದಿರುವ ನೆರಳಿರುವ ನಡೆದಾರಿ, ನಡುವಣಂಕ ಅಥವಾ ಕುಳಿತುಕೊಳ್ಳುವ ಪ್ರದೇಶವನ್ನು ರೂಪಿಸುವ ಒಂದು ಹೊರಾಂಗಣ ಉದ್ಯಾನ ವೈಶಿಷ್ಟ್ಯವಾಗಿದೆ. ಈ ಕಂಬಗಳು ಸಾಮಾನ್ಯವಾಗಿ ಅಡ್ಡತೊಲೆಗಳು ಮತ್ತು ಗಟ್ಟಿಮುಟ್ಟಾದ ತೆರೆದ ಜಾಲರಿಗೆ ಆಧಾರ ಒದಗಿಸುತ್ತವೆ, ಮತ್ತು ಇವುಗಳ ಮೇಲೆ ಮರದಂಥ ಬಳ್ಳಿಗಳನ್ನು ಬೇಕಾದ ಆಕಾರ ತಾಳುವಂತೆ ಹಬ್ಬಿಸಲಾಗುತ್ತದೆ. ಮೊಗಸಾಲೆಯ ಬಗೆಯಾಗಿ, ಇದು ಒಂದು ಕಟ್ಟಡದ ವಿಸ್ತರಣೆಯೂ ಆಗಿರಬಹುದು ಅಥವಾ ತೆರೆದ ಮಾಳಿಗೆಗೆ ರಕ್ಷಣೆಯಾಗಿ ಅಥವಾ ಚಾವಣಿ ಕಟ್ಟಡಗಳ ನಡುವಿನ ಸಂಪರ್ಕವಾಗಿ ಕಾರ್ಯನಿರ್ವಹಿಸಬಹುದು. ಲತಾಗೃಹಗಳು ಒಂದು ಕಟ್ಟಡದ ಬಾಗಿಲಿನಿಂದ ಪ್ರತ್ಯೇಕ ಮಾಳಿಗೆ ಅಥವಾ ಕೊಳದಂತಹ ತೆರೆದ ಉದ್ಯಾನ ವೈಶಿಷ್ಟ್ಯಕ್ಕೆ ವಿಸ್ತರಿಸಬಹುದು. ಮುಕ್ತವಾಗಿ ನಿಂತಿರುವ ಲತಾಗೃಹಗಳು, ಅಂದರೆ ಮನೆ ಅಥವಾ ಇತರ ರಚನೆಗೆ ಸಂಪರ್ಕ ಹೊಂದಿರದ ರಚನೆಗಳು ಗಾಳಿ ಮತ್ತು ಸೂರ್ಯನ ತಿಳಿ ಬೆಳಕಿಗೆ ಅವಕಾಶ ಕೊಡುವ, ಆದರೆ ಸೂರ್ಯನ ನೇರ ಬೆಳಕಿನ ತೀಕ್ಷ್ಣ ಪ್ರಕಾಶದಿಂದ ರಕ್ಷಣೆ ನೀಡುವ ಕೂಡುವಂಥ ಪ್ರದೇಶವನ್ನು ಒದಗಿಸುತ್ತವೆ.

## ಉಲ್ಲೇಖಗಳು
ವರ್ಗ:ಉದ್ಯಾನ ವೈಶಿಷ್ಟ್ಯಗಳು
ಚಾಮರ

thumb

**ಚಾಮರ**ವು ದೇವರನ್ನು ಪೂಜಿಸಲು ಬಳಸಲಾಗುವ ಬೀಸಣಿಗೆ. ಇದಕ್ಕೆ ಹೋಲುವ ಸಾಧನವನ್ನು ಉಷ್ಣವಲಯದ ಹವಾಮಾನದಲ್ಲಿ ಗಾಳಿ ಬೀಸಿಕೊಳ್ಳಲು ಬಳಸಲಾಗುತ್ತದೆ. ಕೆಲವೊಮ್ಮೆ ಇದನ್ನು ರಾಜಲಾಂಛನವಾಗಿ ಬಳಸಲಾಗುತ್ತದೆ. ಚಾಮರವು ಆಗಾಗ್ಗೆ ಹಿಂದೂ, ಜೈನ, ಬೌದ್ಧ ದೇವತೆಗಳ ಲಕ್ಷಣವಾಗಿ ಕಾಣಿಸುತ್ತದೆ. ಚಾಮರವು ಅಷ್ಟಮಂಗಲದ ಕೆಲವು ಸಂರಚನೆಗಳಲ್ಲಿ ಸ್ಪಷ್ಟವಾಗಿರುತ್ತದೆ. ಇದನ್ನು ಮೂರ್ತಿ ಪೂಜೆಯ ಕೆಲವು ಸಂಪ್ರದಾಯಗಳಲ್ಲಿ ಬಳಸಲಾಗುತ್ತದೆ, ವಿಶೇಷವಾಗಿ ಗೌಡೀಯ ವೈಷ್ಣವ ಪಂಥದಲ್ಲಿ. ಭಾರತೀಯ ಉಪಖಂಡದ ಪೂರ್ವ ಭಾಗಗಳಲ್ಲಿ ಚಾಮರವನ್ನು ಯಾಕ್ ಪ್ರಾಣಿಯ ಬಾಲದ ಕೂದಲಿನಿಂದ ತಯಾರಿಸಲಾಗುತ್ತದೆ. ಚಾಮರಗಳು ಆಗಾಗ್ಗೆ ಅರಸರು ಮತ್ತು ಕುಲೀನ ವ್ಯಕ್ತಿಗಳ ಸಾಂಪ್ರದಾಯಿಕ ಲಾಂಛನಗಳಲ್ಲಿ ಕಾಣಿಸಿಕೊಳ್ಳುತ್ತವೆ. ಇದನ್ನು ಚೌರಿ ಎಂದೂ ಕರೆಯಲಾಗುತ್ತದೆ. ಸಿಕ್ಖರು ಗುರು ಗ್ರಂಥ್ ಸಾಹಿಬ್‍ಗೆ ಗೌರವಾರ್ಥವಾಗಿ ಚಾಮರದಿಂದ ಗಾಳಿ ಹಾಕುತ್ತಾರೆ.

## ಉಲ್ಲೇಖಗಳು
ವರ್ಗ:ಹಿಂದೂ ಪೂಜಾವಸ್ತುಗಳು
ಕೀವು

thumb|ಕಣ್ಣಿನಿಂದ ಕೀವು ಬರುತ್ತಿರುವುದು

**ಕೀವು** ಬ್ಯಾಕ್ಟೀರಿಯಾ ಅಥವಾ ಶಿಲೀಂಧ್ರದ ಸೋಂಕಿನ ಅವಧಿಯಲ್ಲಿ ಉರಿಯೂತದ ಸ್ಥಳದಲ್ಲಿ ರೂಪಗೊಳ್ಳುವ, ಸಾಮಾನ್ಯವಾಗಿ ಶ್ವೇತಹಳದಿ, ಹಳದಿ, ಅಥವಾ ಹಳದಿ ಕಂದುಬಣ್ಣದ ಸ್ರಾವ. ಆವೃತ ಅಂಗಾಂಶ ಸ್ಥಳದಲ್ಲಿ ಕೀವಿನ ಶೇಖರಣೆಯನ್ನು ಕುರು ಎಂದು ಕರೆಯಲಾದರೆ, ಬಾಹ್ಯತ್ವಚೆಯ ಒಳಗೆ ಅಥವಾ ಕೆಳಗೆ ಕೀವಿನ ಕಾಣುವಂಥ ಸಂಗ್ರಹವನ್ನು ಬೊಕ್ಕೆ, ಮೊಡವೆ, ಅಥವಾ ಗುಳ್ಳೆ ಎಂದು ಕರೆಯಲಾಗುತ್ತದೆ. ಕೀವು ತೆಳುವಾದ, ಪ್ರೋಟೀನ್ ಯುಕ್ತ ದ್ರವವಾದ ಲಿಕರ್ ಪ್ಯೂರಿಸ್ ಮತ್ತು ದೇಹದ ಪ್ರತಿರಕ್ಷಣಾ ಪ್ರತಿಕ್ರಿಯೆಯಿಂದ ಮೃತ ಬಿಳಿ ರಕ್ತ ಕಣಗಳನ್ನು (ಬಹುತೇಕವಾಗಿ ನ್ಯೂಟ್ರೊಫ಼ಿಲ್‍ಗಳು) ಹೊಂದಿರುತ್ತದೆ. ಸೋಂಕಿನ ಅವಧಿಯಲ್ಲಿ, ಬೃಹತ್ಕಣಗಳು ಸೈಟೊಕೀನ್‍ಗಳನ್ನು ಬಿಡುಗಡೆ ಮಾಡುತ್ತವೆ. ಇವು ರಾಸಾಯನಿಕ ಅನುಚಲನ ಕ್ರಿಯೆಯಿಂದ ಸೋಂಕಿನ ಸ್ಥಳವನ್ನು ಅರಸುವಂತೆ ನ್ಯೂಟ್ರೊಫ಼ಿಲ್‍ಗಳನ್ನು ಪ್ರಚೋದಿಸುತ್ತವೆ.

## ಉಲ್ಲೇಖಗಳು
ವರ್ಗ:ದೇಹದ ದ್ರವಗಳು
ವರ್ಗ:ರೋಗಗಳು
ತೋಪಡ

thumb

**ತೋಪಡ** ಎಂದರೆ ಕತ್ತರಿಸುವ ಅಲಗನ್ನು ಕಟ್ಟಿಗೆಯ ಮೇಲ್ಮೈ ಮೇಲೆ ನಡೆಸಲು ಬಾಹುಬಲವನ್ನು ಬಳಸಿ ಕಟ್ಟಿಗೆಗೆ ಆಕಾರ ಕೊಡುವ ಉಪಕರಣ. ಸಾಮಾನ್ಯವಾಗಿ ಎಲ್ಲ ತೋಪಡಗಳನ್ನು ಮರದ ದಿಮ್ಮಿಯ ಒರಟಾದ ತುಂಡನ್ನು ಮಟ್ಟವಾಗಿಸಲು, ದಪ್ಪವನ್ನು ಕಡಿಮೆಮಾಡಲು, ಮತ್ತು ಅದಕ್ಕೆ ನಯವಾದ ಮೇಲ್ಮೈಯನ್ನು ನೀಡಲು ಬಳಸಲಾಗುತ್ತದೆ. ಸಮಗ್ರದ ಪೂರ್ಣತೆಗೆ ಅದೇ ನಯವಾದ ಮೇಲ್ಮೈ ಬೇಕಾದಾಗ, ಸಾಮಾನ್ಯವಾಗಿ ಆಕಾರಕೊಡಲು ಬಹಳ ದೊಡ್ಡದಾದ ಕಾರ್ಯವಸ್ತುಗಳ ಮೇಲೆ ಸಮತಲ, ಲಂಬ, ಅಥವಾ ಓರೆಯಾದ ಚಪ್ಪಟೆ ಮೇಲ್ಮೈಗಳನ್ನು ಸೃಷ್ಟಿಸಲೂ ನಯಗೊಳಿಸುವಿಕೆಯನ್ನು ಬಳಸಲಾಗುತ್ತದೆ. ತೋಪಡಗಳು ಸಾಮಾನ್ಯವಾಗಿ ದೃಢವಾದ ಕಾಯಕ್ಕೆ ಲಗತ್ತಾಗಿರುವ ಚೂಪಾಗಿಸಿದ ಲೋಹದ ಫಲಕದಂತಹ ಕತ್ತರಿಸುವ ಅಂಚಿನ ಸಂಯೋಜನೆಯಾಗಿರುತ್ತವೆ. ಕಟ್ಟಿಗೆಯ ಮೇಲ್ಮೈ ಮೇಲೆ ಇದನ್ನು ಚಲಿಸಿದಾಗ, ಕಾಯವು ಕಟ್ಟಿಗೆಯಲ್ಲಿನ ಎದ್ದ ಸ್ಥಳಗಳ ಮೇಲೆ ಚಲಿಸುವ ಸ್ವಭಾವದಿಂದ ತುಲನಾತ್ಮಕವಾಗಿ ಏಕಪ್ರಕಾರದ ಹೆರೆಪಟ್ಟೆಗಳನ್ನು ತೆಗೆಯುತ್ತವೆ. ಕತ್ತರಿಸುವ ಅಂಚಿಗೆ ತುಲನಾತ್ಮಕವಾಗಿ ಸ್ಥಿರ ಕೋನವನ್ನು ಒದಗಿಸುವುದರಿಂದ ಹೆರೆಯಲಾಗುತ್ತಿರುವ ಮೇಲ್ಮೈಯನ್ನು ಬಹಳ ನಯವಾಗಿ ಮಾಡುತ್ತದೆ.

ವರ್ಗ:ಕೈ ಉಪಕರಣಗಳು
ನಜ್ಹತ್ ಪರ್ವೀನ್

**ನಜ್ಹತ್ ಮಾಸಿಹ್ ಪರ್ವೀನ್**, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ವಿಕೇಟ್ ಕೀಪರ್. ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ ಕ್ರಿಕೆಟ್ ತಂಡಕ್ಕೆ ಆಡುತ್ತಾರೆ.

## ಆರಂಭಿಕ ಜೀವನ 
ನಜ್ಹತ್ ಪರ್ವೀನ್ ರವರು ಸೆಪ್ಟಂಬರ್ ೫, ೧೯೯೬ರಂದು ಮಧ್ಯ ಪ್ರದೇಶದಲ್ಲಿ ಜನಿಸಿದರು. ನಜ್ಹತ್, ಮಾಸಿಹ್ ಆಲಂ ಮತ್ತು ನಸಿಮಾ ಬೇಗಮ್‌‍ರವರ ಪುತ್ರಿ. ಇವರಿಗೆ ನಾಲ್ಕು ಜನ ಒಡಹುಟ್ಟಿದವರು, ಹಿರಿಯ ಸಹೋದರ ಸೋಹೈಲ್, ಹಿರಿಯ ಸಹೋದರಿ ನೆಮತ್ ಪರ್ವೀನ್, ಕಿರಿಯ ಸಹೋದರಿ ಆಶಿಯಾ ಪರ್ವೀನ್ ಮತ್ತು ಕಿರಿಯ ಸಹೋದರ ಅಯಾನ್ ಅಶ್ರಫ್. ನಜ್ಹತ್ ತಮ್ಮ ಬಾಲ್ಯದಲ್ಲಿ ಸ್ನೇಹಿತರೊಂದಿಗೆ ಬೀದಿಯಲ್ಲಿ ಕ್ರಿಕೆಟ್ ಆಟವಾಡುತಿದ್ದರು. ಕ್ರಿಕೆಟ್ ಆಡುವ ಮೊದಲು ಇವರು ಫೂಟ್‍ಬಾಲ್ ಆಟದಲ್ಲಿ ಮಧ್ಯ ಪ್ರದೇಶವನ್ನು ರಾಷ್ಟ್ರೀಯ ಮಟ್ಟದಲ್ಲಿ ಪ್ರತಿನಿಧಿಸಿದ್ದಾರೆ. ರಾಜ್ಯ ಮಟ್ಟದ ೧೦೦ ಮೀ ಓಟದ ಸ್ಪರ್ದೆಯಲ್ಲಿ ಚಿನ್ನದ ಪದಕವನ್ನು ಪಡೆದಿದ್ದಾರೆ. ಇವರ ಪೋಷಕರು ಇವರಿಗೆ ಕ್ರೀಡೆಯಲ್ಲಿ ಬಹಳ ಬೆಂಬಲವನ್ನು ನೀಡಿದ್ದಾರೆ, ಆದರೂ ಸಾಮಾಜಿಕ ಒತ್ತಡ ಇವರ ಮೇಲೆ ಇದ್ದಿತು ಆದರೆ ಇವರು ೨೦೧೭ರ ವಿಶ್ವಕಪ್ ಆಡಿದಾಗ ಈ ದೋರಣಗಳು ದೂರವಾದವು.

## ವೃತ್ತಿ ಜೀವನ 
### ಪ್ರಥಮ ದರ್ಜೆ ಕ್ರಿಕೆಟ್ 
ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ ಕ್ರಿಕೆಟ್‍ ತಂಡಕ್ಕೆ ಆಡುತ್ತಾರೆ. ೨೦೧೧ರಲ್ಲಿ ಸಿಂಗ್ರಾಲಿನ ಅಂತರ-ಜಿಲ್ಲಾ ಪಂದ್ಯಾವಳಿಯಲ್ಲಿ ಜಿಲ್ಲಾ ಮಹಿಳಾ ತಂಡ ರಚಿನೆಯಾದಾಗ ಇವರ ಕ್ರಿಕೆಟ್ ವೃತ್ತಿ ಆರಂಭವಾಯಿತು.ಜಿಲ್ಲಾ ಕ್ರಿಕೆಟ್ ಆಡಳಿತವು ಸಾಕಷ್ಟು ಆಟಗಾರರನ್ನು ಹೊಂದಿರಲಿಲ್ಲ ಆಗ ಜೂನಿಯರ್ ರಾಷ್ಟ್ರೀಯ ಫೂಟ್‍ಬಾಲ್ ಆಟಗಾರರಾಗಿದ್ದ ನುಜತ್ ಅವರನ್ನು ಕ್ರಿಕೆಟ್ ತಂಡದ ಭಾಗವಾಗಿ ಆಹ್ವಾನಿಸಲಾಯಿತು. ಸಿಂಗ್ರಾಲಿ ತಂಡವನ್ನು ಪ್ರತಿನಿಧಿಸುವ ಅಂತರ-ಜಿಲ್ಲೆಯ ಕ್ರಿಕೆಟ್‌‍ ತಂಡದಲ್ಲಿ ಇವರು ವಿಕೆಟ್-ಕೀಪರ್ ಆಗಿ ಆಟವಾಡಿದರು.ಇವರ ಆಟದ ವೈಖರಿಯನ್ನ ಗುರುತಿಸಿ ಮಧ್ಯ ಪ್ರದೇಶದ ಅಂಡರ್ -೧೯ ಮಹಿಳಾ ಕ್ರಿಕೆಟ್ ತಂಡದಲ್ಲಿ ಇವರಿಗೆ ವಿಶೇಷ ಸ್ಥಾನ ನೀಡಲಾಯಿತು. ೨೦೧೨-೧೩ರಲ್ಲಿ, ಇವರ ವೈಖರಿಯ ಆಧಾರದ ಮೇಲೆ, ಇವರು ಮಧ್ಯ ವಲಯದ ಅಂಡರ್ -೧೯ ಮಹಿಳಾ ಕ್ರಿಕೆಟ್ ತಂಡದ ಉಪ-ನಾಯಕಯಾಗಿ ನೇಮಕಗೊಂಡರು.
ಇವರು ರೇವಾ ಕ್ರಿಕೆಟ್ ಅಸೋಸಿಯೇಷನ್ ​​ತರಬೇತುದಾರರಾದ ಅರ್ಲ್ ಅಂಥೋನಿ ರವರ ತರಬೇತಿಯನ್ನು ಪಡೆದರು. ಇವರು ಸಿಂಗ್ರಾಲಿನಿಂದ ರೇವಾಕ್ಕೆ ಒಂಬತ್ತು ಗಂಟೆಗಳ ಕಾಲ ರಸ್ತೆಯ ಮೂಲಕ ಪ್ರಯಾಣಿಸುತ್ತಿದ್ದರು, ೦೩ ತಿಂಗಳಿನಲ್ಲಿ ೧೫-೨೦ ದಿನಗಳ ಕಾಲ ತಮ್ಮ ತರಬೇತುದಾರರಿಂದ ಅಭ್ಯಾಸ ನಡೆಸುತ್ತದ್ದರು. ನಜ್ಹತ್ ಪರ್ವೀನ್‍ರ ಪ್ರ‍ಕಾರ, ಇವರು ಆಗಾಗ್ಗೆ ಏಕಾಂಗಿಯಾಗಿ ಪ್ರಯಾಣಿಸುತ್ತಿದ್ದದು ಇವರ ಪೋಷಕರಿಗೆ ಚಿಂತೆ ಉಂಟು ಮಾಡುತಿತ್ತು.

### ಅಂತರರಾಷ್ಟ್ರೀಯ ಕ್ರಿಕೆಟ್ 
ಮೇ ೧೫, ೨೦೧೭ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ಐರ್ಲೆಂಡ್ ಕ್ರಿಕೆಟ್ ತಂಡದ ವಿರುದ್ದ ನಡೆದ ಸರಣಿಯ ೦೮ನೇ ಏಕದಿನ ಪಂದ್ಯದ ಮೂಲಕ ನಜ್ಹತ್ ಪರ್ವೀನ್‍ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ನವಂಬರ್ ೧೮, ೨೦೧೮ರಲ್ಲಿ ವಿಜಯವಾಡದಲ್ಲಿ ವೆಸ್ಟ್ ಇಂಡೀಸ್ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಟಿ-೨೦ ಪಂದ್ಯದ  ಪರ್ವೀನ್‍ ಮೂಲಕ ನಜ್ಹತ್ ಅಂತರರಾಷ್ಟ್ರೀಯ ಟಿ-೨೦ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು.

## ಪಂದ್ಯಗಳು 
*ಏಕದಿನ ಕ್ರಿಕೆಟ್ : **೦೧** ಪಂದ್ಯಗಳು
*ಟಿ-೨೦ ಕ್ರಿಕೆಟ್ : **೧೩** ಪಂದ್ಯಗಳು

## ಉಲ್ಲೇಖಗಳು 
ವರ್ಗ:ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್
ವರ್ಗ:ಮಹಿಳಾ ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್ ಆಟಗಾರ
ವರ್ಗ:ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ವರ್ಗ:ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ತಲೆಹಿಡುಕತನ

**ತಲೆಹಿಡುಕತನ** ಎಂದರೆ ಒಬ್ಬ ಗ್ರಾಹಕನೊಂದಿಗೆ ಲೈಂಗಿಕ ಕ್ರಿಯೆಯ ಏರ್ಪಾಟಿನಲ್ಲಿ ಹಾದರಗಿತ್ತಿ ಅಥವಾ ವೇಶ್ಯೆಯನ್ನು ಒದಗಿಸುವಲ್ಲಿ ಸಹಾಯಮಾಡುವುದು ಅಥವಾ ಒದಗಿಸುವುದು. ತಲೆಹಿಡುಕ ಅಥವಾ ತಲೆಹಿಡುಕಿಯು (ಕುಂಟಣಿ) ವೇಶ್ಯೆಯರ ದಳ್ಳಾಳಿಯಾಗಿದ್ದು ಅವರ ಸಂಪಾದನೆಯ ಸ್ವಲ್ಪ ಭಾಗವನ್ನು ಪಡೆಯುತ್ತಾನೆ(ಳೆ). ತಲೆಹಿಡುಕನು ಈ ಹಣವನ್ನು ಜಾಹೀರಾತು ಸೇವೆಗಳು, ದೈಹಿಕ ರಕ್ಷಣೆ, ವೇಶ್ಯೆಯು ಗ್ರಾಹಕರನ್ನು ಆಕರ್ಷಿಸಲು ಸ್ಥಳವನ್ನು ಒದಗಿಸುವುದಕ್ಕೆ ಅಥವಾ ಸಂಭಾವ್ಯವಾಗಿ ಏಕಸ್ವಾಮ್ಯ ಪಡೆಯುವುದಕ್ಕೆ ಪ್ರತಿಯಾಗಿ ಸ್ವೀಕರಿಸಬಹುದು. ವೇಶ್ಯಾವೃತ್ತಿಯಂತೆ, ತಲೆಹಿಡುಕ ಅಥವಾ ತಲೆಹಿಡುಕಿಯ ಕೆಲವು ಕಾರ್ಯಗಳ ಕಾನೂನುಬದ್ಧತೆಯು ಒಂದು ಪ್ರದೇಶದಿಂದ ಮತ್ತೊಂದಕ್ಕೆ ಬದಲಾಗುತ್ತದೆ. ತಲೆಹಿಡುಕತನದ ಉದಾಹರಣೆಗಳಲ್ಲಿ, ಸಂಭೋಗವನ್ನು ಕೋರುವ ಉದ್ದೇಶಕ್ಕಾಗಿ ಒಬ್ಬ ವ್ಯಕ್ತಿಯನ್ನು ಒಂದು ದೇಶದೊಳಗೆ ಕಾನೂನುಬಾಹಿರವಾಗಿ ತರುವುದು; ವೇಶ್ಯಾವೃತ್ತಿ ವ್ಯವಹಾರವನ್ನು ನಡೆಸುವುದು; ಒಬ್ಬ ವೇಶ್ಯೆಯನ್ನು ಅವಳ ಏರ್ಪಾಟಿನ ಸ್ಥಳಕ್ಕೆ ಸಾಗಿಸುವುದು; ಮತ್ತೊಬ್ಬರ ವೇಶ್ಯಾವೃತ್ತಿಯಿಂದ ಆರ್ಥಿಕ ಲಾಭವನ್ನು ಪಡೆದುಕೊಳ್ಳುವುದು ಸೇರಿವೆ.

## ಉಲ್ಲೇಖಗಳು
ವರ್ಗ:ವೇಶ್ಯಾವೃತ್ತಿ
ಕುಂಭ

**ಕುಂಭ** ಒಂದು ಸಂಸ್ಕೃತ ಶಬ್ದ. ಇದು ಮಣ್ಣಿನ ಕೊಡ/ಮಡಕೆಯನ್ನು ಸೂಚಿಸುತ್ತದೆ. ಸಾಂಪ್ರದಾಯಿಕವಾಗಿ ಇದನ್ನು ಪ್ರಜಾಪತಿಗಳು ಎಂದೂ ಕರೆಯಲ್ಪಡುವ ಕುಂಬಾರರು ತಯಾರಿಸುತ್ತಾರೆ. ಹಿಂದೂ ಪುರಾಣಗಳ ವಿಷಯದಲ್ಲಿ, ಕುಂಭವು ಗರ್ಭದ ಸಂಕೇತವಾಗಿದೆ. ಇದು ಫಲವತ್ತತೆ, ಜೀವನ, ಮಾನವರ ಉತ್ಪಾದಕ ಶಕ್ತಿ ಮತ್ತು ಪೋಷಣೆಯನ್ನು ಪ್ರತಿನಿಧಿಸುತ್ತದೆ ಮತ್ತು ಸಾಮಾನ್ಯವಾಗಿ ದೇವಿಯರೊಂದಿಗೆ ಸಂಬಂಧಿಸಲಾಗುತ್ತದೆ, ವಿಶೇಷವಾಗಿ ಗಂಗೆ. ಹಿಂದೂ ಪುರಾಣದ ಪ್ರಕಾರ, ಮೊದಲ ಕುಂಭವನ್ನು ಪ್ರಜಾಪತಿಯು ಶಿವನ ಮದುವೆಯ ಸಂದರ್ಭದಲ್ಲಿ ಸೃಷ್ಟಿಸಿದನು, ಹಾಗಾಗಿ ಅವನು ಮೊದಲ ಕುಂಭಾರ. ಮೊದಲ ಕುಂಭವನ್ನು ವಿಶ್ವಕರ್ಮನು ಸಮುದ್ರ ಮಂಥನದ ಸಂದರ್ಭದಲ್ಲಿ ಸೃಷ್ಟಿಸಿದನು ಎಂದು ಮತ್ತೊಂದು ಪುರಾಣಕಥೆ ಹೇಳುತ್ತದೆ. ಹಿಂದೂ ಪುರಾಣ ಮತ್ತು ಧರ್ಮಗ್ರಂಥಗಳಲ್ಲಿ, ಕುಂಭದಿಂದ ಜನಿಸಿದ ಮಾನವರ ಬಗ್ಗೆ ಹಲವು ಉಲ್ಲೇಖಗಳು ಕಂಡುಬರುತ್ತವೆ. ಋಷಿ ಅಗಸ್ತ್ಯನು ಕುಂಭದಿಂದ ಜನಿಸಿದನು ಎಂದು ಒಂದು ಕಥೆಯು ಹೇಳುತ್ತದೆ.

ಹಲವಾರು ಧಾರ್ಮಿಕ ಸಮಾರಂಭಗಳು ಮತ್ತು ಕ್ರಿಯಾವಿಧಿಗಳಲ್ಲಿ, ನೀರು ಮತ್ತು ಎಲೆಗಳಿಂದ ತುಂಬಿದ, ಮತ್ತು ಸಂಕೀರ್ಣವಾದ ಸಂಕೇತಗಳು, ಕೆಲವೊಮ್ಮೆ ಆಭರಣಗಳಿಂದ ಅಲಂಕೃತವಾದ ಕುಂಭಗಳು ಅಥವಾ ಕಲಶಗಳು ಪ್ರಾಚೀನ ಭಾರತದಲ್ಲಿ ಪ್ರಮುಖ ಪಾತ್ರವಹಿಸಿದ್ದವು. ಈ ಕ್ರಿಯಾವಿಧಿಗಳು ಭಾರತದಲ್ಲಿ ಈಗಲೂ ಉಳಿದಿವೆ.

ಜ್ಯೋತಿಷದಲ್ಲಿ, ಕುಂಭ ಒಂದು ರಾಶಿಯ ಹೆಸರೂ ಆಗಿದೆ ಮತ್ತು ಶನಿ ಹಾಗೂ ರಾಹು ಇದರ ಅಧಿಪತಿಗಳು.

ಪುರಾಣೀತಿಹಾಸಗಳಲ್ಲಿ **ಕುಂಭ** ಎಂಬ ಹೆಸರಿನ ಮೂವರಿದ್ದಾರೆ. ಅವರಲ್ಲಿ ಕುಂಭಕರ್ಣ ಮತ್ತು ವೃತ್ರಜ್ವಾಲೆಯರ ಹಿರಿಯ ಮಗ ಒಬ್ಬ.  ಮಹಾ ಪರಾಕ್ರಮಶಾಲಿ. ರಾಮರಾವಣರ ಯುದ್ಧದಲ್ಲಿ ಭಯಂಕರ ರೀತಿಯಲ್ಲಿ ಕಾದು ವಾನರ ಸೇನೆಯನ್ನು ಕ್ಷೋಭೆಗೀಡುಮಾಡಿ ಸುಗ್ರೀವನಿಂದ ಹತನಾದನೆಂದು ರಾಮಾಯಣದಿಂದ ತಿಳಿದುಬರುತ್ತದೆ. ಮಹಾಭಾರತದ ಹೇಳಿಕೆಯ ಪ್ರಕಾರ ಎರಡನೆಯ ಕುಂಭ ಪ್ರಹ್ಲಾದನ ಮಗ.

ಮೂರನೆಯವ ಈಶ್ವರನ ಪ್ರಮಥಗಣದಲ್ಲಿ ಒಬ್ಬ. ಶಿವ ಪಾರ್ವತಿಯನ್ನು ಮದುವೆಯಾದ ಹೊಸದರಲ್ಲಿ ಮಾವನ ಮನೆಯಲ್ಲಿಯೇ ನಿಂತಾಗ ಅತ್ತೆ ಮೇನಾದೇವಿ ಶಿವನನ್ನು ಹುಟ್ಟುದರಿದ್ರನೆಂತಲೂ ನಿಲ್ಲಲು ಮನೆಯೂ ಗತಿಯಲ್ಲದವನಂತಲೂ ನಿಂದಿಸಿದಳು. ತಾಯಿಯ ಮಾತಿಗೆ ಇದನ್ನು ಶಿವನಿಗೆ ಹೇಳಿದಳು. ಶಿವ ತನ್ನ ಪರಿವಾರದಲ್ಲಿದ್ದ ಕುಂಭನನ್ನು ಕರೆದು ಏನಾದರೊಂದು ಉಪಾಯ ಹೂಡಿ ಕಾಶೀರಾಜ ದಿವೋದಾಸನನ್ನು ಕಾಶಿಯಿಂದ ಬಿಡಿಸಿದರೆ ನಾವು ಪರಿವಾರದೊಂದಿಗೆ ಅಲ್ಲಿರಬಹುದೆಂದು  ತಿಳಿಸಿದ. ಕುಂಭ ಕಾಶೀನಗರದ ನಿಕುಂಭನೆಂಬ ಬ್ರಾಹ್ಮಣನ ಕನಸಿನಲ್ಲಿ ಮೆಯ್ದೋರಿ ಶಿವನಿಗೆ ಒಂದು ಗುಡಿ  ಕಟ್ಟಿಸಿ, ಪೂಜಿಸೆಂದ. ಆ ಬ್ರಾಹ್ಮಣ ಕಾಶೀರಾಜನಿಗೆ ತನ್ನ ಕನಸಿನ ಮಾತನ್ನು ಹೇಳಲಾಗಿ ಆತ ಒಂದು ಶಿವಗುಡಿಯನ್ನು ಕಟ್ಟಿಸಿದ. ದಿನದಿನಕ್ಕೆ  ಆ ಗುಡಿಯ ಮಹಿಮೆ ಹೆಚ್ಚತೊಡಗಿತಾದರೂ ದಿವೋದಾಸನ ಒಂದು ಇಷ್ಟಾರ್ಥವೂ ಕೈಗೂಡಲಿಲ್ಲ. ಇದರಿಂದ ಬೇಸತ್ತ  ರಾಜ ಗುಡಿಯನ್ನು ಒಡೆಸಿದ. ಸಿಟ್ಟುಗೊಂಡ ಶಿವ ಕಾಶೀನಗರ ಹಾಳುಬೀಳಲೆಂದು ಶಾಪವಿತ್ತಾಗ ದಿವೋದಾಸ ಕಾಶೀನಗರ ತ್ಯಜಿಸಿದ. ಅನಂತರ ಶಿವ ಕಾಶೀಪಟ್ಟಣದಲ್ಲಿ ತನ್ನ ಪರಿವಾರದೊಂದಿಗೆ ನೆಲೆಯಾಗಿ ನಿಂತ. ಈ ಕಾರಣದಿಂದ ಕಾಶೀಪಟ್ಟಣ ಅವಿಮುಕ್ತ ಕ್ಷೇತ್ರವೆನಿಸಿತೆಂದು ಹರಿವಂಶದಿಂದ ತಿಳಿದುಬರುತ್ತದೆ.

## ಉಲ್ಲೇಖಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ಸಂಸ್ಕೃತ ಪದಗಳು
ಮರಹುಳು

thumb

**ಮರಹುಳು** (**ಕುಟ್ಟೆಹುಳು**, **ಕುಟ್ಟೆ**) ಜೀರುಂಡೆಗಳ ಅನೇಕ ಪ್ರಜಾತಿಗಳ ಮರವನ್ನು ತಿನ್ನುವ ಮರಿಹುಳ. ಮರಹುಳುವಿನ ಚಿಹ್ನೆಗಳು ಸಾಮಾನ್ಯವಾಗಿ ಕಟ್ಟಿಗೆಯ ವಸ್ತುವಿನಲ್ಲಿ ರಂಧ್ರಗಳನ್ನು ಒಳಗೊಂಡಿರುತ್ತವೆ,  ಮತ್ತು ಜೀವಂತ ಆವರಿಸಿರುವಿಕೆಗಳು ರಂಧ್ರಗಳ ಸುತ್ತ ಫ಼್ರ್ಯಾಸ್ ಎಂದು ಕರೆಯಲ್ಪಡುವ ಪುಡಿಯನ್ನು (ಮಲ) ತೋರಿಸುತ್ತವೆ. ರಂಧ್ರಗಳ ಗಾತ್ರವು ಬದಲಾಗುತ್ತದೆ, ಆದರೆ ಬಹುತೇಕ ಸಾಮಾನ್ಯ ಮನೆ ಪ್ರಜಾತಿಗಳು ಸಾಮಾನ್ಯವಾಗಿ ೧ ರಿಂದ ೧.೫ ಮಿ.ಮಿ ವ್ಯಾಸವನ್ನು ಹೊಂದಿರುತ್ತವೆ. ಕಟ್ಟಿಗೆಯಿಂದ ಹೊರಬಂದ ವಯಸ್ಕ ಜೀರುಂಡೆಗಳು ಬೇಸಿಗೆಯ ತಿಂಗಳುಗಳಲ್ಲಿಯೂ ಕಂಡುಬರಬಹುದು. ಸಾಮಾನ್ಯವಾಗಿ ವಯಸ್ಕ ಜೀರುಂಡೆಗಳು ಕಟ್ಟಿಗೆಯ ವಸ್ತುವಿನ ಮೇಲೆ ಅಥವಾ ಮೇಲ್ಮೈಯ ಸ್ವಲ್ಮ ಕೆಳಗೆ ಮೊಟ್ಟೆಗಳನ್ನು ಇಡುತ್ತವೆ. ಉತ್ಪತ್ತಿಯಾಗುವ ಮರಿಹುಳುಗಳು ನಂತರ ಕಟ್ಟಿಗೆಯ ವಸ್ತುವನ್ನು ಆಹಾರವಾಗಿ ತಿನ್ನುತ್ತವೆ ಮತ್ತು ರಚನಾತ್ಮಕ ಹಾಗೂ ಬಾಹ್ಯ ಹಾನಿಯನ್ನು ಉಂಟುಮಾಡುತ್ತವೆ. ನಂತರ ಇವು ಪೊರೆಹುಳುಗಳಾಗಿ, ಜೀರುಂಡೆಗಳಾಗಿ ಹೊರಬರುತ್ತವೆ. ನಂತರ ಈ ಜಿರುಂಡೆಗಳು ಮೊಟ್ಟೆ ಇಟ್ಟು ಪ್ರಕ್ರಿಯೆಯನ್ನು ಪುನರಾವರ್ತಿಸಿ ಮತ್ತಷ್ಟು ಹಾನಿಯನ್ನು ಉಂಟುಮಾಡುತ್ತವೆ.

ವರ್ಗ:ಕೀಟಗಳು
ಗುಡಿಸಲು

thumb

**ಗುಡಿಸಲು** ವಿವಿಧ ಸ್ಥಳೀಯ ಸಾಮಗ್ರಿಗಳಿಂದ ನಿರ್ಮಿಸಬಹುದಾದ ಒಂದು ಹಳೆಯ ತರಹದ ನೆಲೆ/ನಿವಾಸ. *ಕುಟಿ*, *ಕುಟೀರ* ಪರ್ಯಾಯ ನಾಮಗಳು. ಗುಡಿಸಲುಗಳು ದೇಶೀಯ ವಾಸ್ತುಶಿಲ್ಪದ ಪ್ರಕಾರವಾಗಿವೆ ಏಕೆಂದರೆ ಅವನ್ನು ಕಟ್ಟಿಗೆ, ಹಿಮ, ಮಂಜುಗಡ್ಡೆ, ಕಲ್ಲು, ಹುಲ್ಲು, ತಾಳೆ ಎಲೆಗಳು, ಶಾಖೆಗಳು, ಪ್ರಾಣಿಯ ಚರ್ಮ, ಬಟ್ಟೆ ಅಥವಾ ಮಣ್ಣಿನಂತಹ ಸುಲಭವಾಗಿ ಲಭ್ಯವಿರುವ ವಸ್ತುಗಳಿಂದ, ಪೀಳಿಗೆಯಿಂದ ಪೀಳಿಗೆಗೆ ಹರಿದು ಬಂದ ತಂತ್ರಗಳನ್ನು ಬಳಸಿ ಕಟ್ಟಲಾಗುತ್ತದೆ. ಗುಡಿಸಲು ಮನೆಗಿಂತ ಕಡಿಮೆ ಗುಣಮಟ್ಟದ್ದಾಗಿರುತ್ತದೆ ಆದರೆ ಗುಡಾರದಂತಹ ಆಶ್ರಯ ತಾಣಗಳಿಗಿಂತ ಹೆಚ್ಚಿನ ಗುಣಮಟ್ಟದ್ದಾಗಿರುತ್ತದೆ. ಇದನ್ನು ತಾತ್ಕಾಲಿಕ ಅಥವಾ ಋತುಕಾಲಿಕ ಆಶ್ರಯಸ್ಥಳವಾಗಿ ಅಥವಾ ಪ್ರಾಚೀನ ಸಮಾಜಗಳಲ್ಲಿ ಶಾಶ್ವತ ನೆಲೆಯಾಗಿ ಬಳಸಲಾಗುತ್ತದೆ. ಗಂಡಸರು ಮರಗಳಿಂದ ಶಾಖೆಗಳನ್ನು ಕತ್ತರಿಸಿ ಬೇಡವಾದ ಭಾಗಗಳನ್ನು ತೆಗೆದೆಸೆಯುತ್ತಾರೆ. ನಂತರ ಬಣ್ಣ ಬದಲಿಸಲು ಬೆಂಕಿಯಲ್ಲಿ ಅವನ್ನು ಇಡಲಾಗುತ್ತದೆ. ಆಮೇಲೆ ತೊಗಟೆಯನ್ನು ತೆಗೆಯಲಾಗುತ್ತದೆ. ನಂತರ, ಅವನ್ನು ಬಾಗಿದ ಆಕಾರದಲ್ಲಿ ಬಗ್ಗಿಸಿ ನಿರ್ದಿಷ್ಟ ಆಕಾರ ಬರಲು ಕೆಲವು ದಿನ ನೆಲಕ್ಕೆ ಬಿಗಿದಿಡಲಾಗುತ್ತದೆ. ಅದೇ ವೇಳೆ, ಹೆಂಗಸರು ನದಿಯ ಜೊಂಡುಗಳನ್ನು ಒಂದು ಗುಡಿಸಿಲಿಗೆ ೨೦-೪೦ ಹಾಸುಗಳ ಲೆಕ್ಕದಂತೆ ಕೈಯಿಂದ ನೇಯುತ್ತಾರೆ. ಇವನ್ನು ಚೌಕಟ್ಟಿನ ಮೇಲೆ ಎಚ್ಚರಿಕೆಯಿಂದ ಇರಿಸಿ ಆ ಸ್ಥಳದಲ್ಲಿ ಕಟ್ಟಲಾಗುತ್ತದೆ. ಗುಡಿಸಲುಗಳು ಬಹುಮಟ್ಟಿಗೆ ಎಲ್ಲ ಅಲೆಮಾರಿ ಸಂಸ್ಕೃತಿಗಳಲ್ಲಿ ಅಸ್ತಿತ್ವದಲ್ಲಿವೆ. ಕೆಲವು ಗುಡಿಸಲುಗಳನ್ನು ಎತ್ತಿ ಸಾಗಿಸಬಹುದು ಮತ್ತು ಬಹುತೇಕ ಹವಾಮಾನ ಪರಿಸ್ಥಿತಿಗಳನ್ನು ತಡೆದುಕೊಳ್ಳಬಲ್ಲವು.

ವರ್ಗ:ನೆಲೆಗಳು
ಕೊಡಲಿ

thumb

**ಕೊಡಲಿ**ಯು (**ಕುಠಾರ**) ಮರವನ್ನು ಕಡಿಯಲು, ಸೀಳಲು ಮತ್ತು ಅದಕ್ಕೆ ಆಕಾರ ಕೊಡಲು; ದಾರುವನ್ನು ಕೊಯ್ಯಲು; ಆಯುಧವಾಗಿ; ಮತ್ತು ವಿಧ್ಯುಕ್ತ ಅಥವಾ ವಂಶಲಾಂಛನ ಸಂಕೇತವಾಗಿ ಸಹಸ್ರಮಾನಗಳಿಂದ ಬಳಸಲ್ಪಡುತ್ತಿರುವ ಒಂದು ಉಪಕರಣ. ಕೊಡಲಿಯು ಅನೇಕ ರೂಪಗಳು ಮತ್ತು ವಿಶೇಷೀಕೃತ ಉಪಯೋಗಗಳನ್ನು ಹೊಂದಿದೆ ಆದರೆ ಸಾಮನ್ಯವಾಗಿ ಕೊಡಲಿ ತಲೆ ಮತ್ತು ಹಿಡಿಕೆಯನ್ನು ಹೊಂದಿದೆ. ಆಧುನಿಕ ಕೊಡಲಿಗಿಂತ ಮೊದಲು, ಶಿಲಾಯುಗದ ಕೈ ಕೊಡಲಿಯನ್ನು ಹಿಡಿಕೆ ಇಲ್ಲದೆಯೇ ೧.೫ ಮಿಲಿಯ ವರ್ಷಗಳಿಂದ ಬಳಸಲಾಗಿತ್ತು. ನಂತರ ಅದಕ್ಕೆ ಕಟ್ಟಿಗೆಯ ಹಿಡಿಕೆಯನ್ನು ಜೋಡಿಸಲಾಯಿತು. ಹಿಡಿಕೆಯಿರುವ ಕೊಡಲಿಗಳ ಅತ್ಯಂತ ಮುಂಚಿನ ಉದಾಹರಣೆಗಳು ಕಲ್ಲಿನ ಶಿರಗಳು ಮತ್ತು ಲಭ್ಯವಿರುವ ವಸ್ತುಗಳು ಹಾಗೂ ಉಪಯೋಗಕ್ಕೆ ಅನುಕೂಲಕರವಾಗುವ ವಿಧಾನದಲ್ಲಿ ಯಾವುದೋ ರೂಪದ ಜೋಡಿಸಲಾದ ಕಟ್ಟಿಗೆಯ ಹಿಡಿಕೆಯನ್ನು ಹೊಂದಿವೆ. ಈ ತಂತ್ರಜ್ಞಾನಗಳು ಅಭಿವೃದ್ಧಿಗೊಂಡಂತೆ, ತಾಮ್ರ, ಕಂಚು, ಕಬ್ಬಿಣ ಮತ್ತು ಉಕ್ಕಿನಿಂದ ತಯಾರಿಸಲ್ಪಟ್ಟ ಕೊಡಲಿಗಳು ಕಾಣಿಸಿಕೊಂಡವು.

ವರ್ಗ:ಉಪಕರಣಗಳು
ಕುಡ

thumb|6) ಕುಡ

ಕೃಷಿಯಲ್ಲಿ, **ಕುಡ**ವು ನೇಗಿಲಿನ ಒಂದು ಘಟಕ. ಇದು ಮೋಲ್ಡ್‌ಬೋರ್ಡ್‌ನ ಕತ್ತರಿಸುವ ಅಥವಾ ಅಗ್ರದ ಅಂಚು ಮತ್ತು ಉಳುಮೆ ಮಾಡುವಾಗ ಮುಂಗತ್ತಿಬಿಲ್ಲೆಯನ್ನು (ಒಂದು ಅಥವಾ ಹೆಚ್ಚು ನೆಲ ಕೊರೆಯುವ ಶಲಾಕೆಗಳು) ನಿಕಟವಾಗಿ ಅನುಸರಿಸುತ್ತದೆ. ಸ್ವತಃ ಕುಡವು ಹಲವುವೇಳೆ ಮೂಲಭೂತ ಮೋಲ್ಡ್‌ಬೋರ್ಡ್ ಒಳಗೆ ತೂರಿಸಿ (ಕಮ್ಮಾರನು) ಸಿದ್ಧಪಡಿಸಲಾದ ಗಟ್ಟಿಯಾಗಿಸಿದ ಅಲಗು ಆಗಿರುತ್ತದೆ. ಹಾಗಾಗಿ ಕುಡ ಮತ್ತು ಮೋಲ್ಡ್‌ಬೋರ್ಡ್‌ನ ಸಂಯುಕ್ತ ಸಂಯೋಜನೆಯು ತಯಾರಾಗುತ್ತದೆ. ಈ ಇಡೀ ಸಂಯೋಜನೆಯು ನೆಲದಲ್ಲಿನ ಸೀಳಿನಲ್ಲಿ ಪ್ರವೇಶಿಸಲು ಮತ್ತು ಮಣ್ಣನ್ನು ಬುಡಮೇಲಾಗಿಸುವುದಕ್ಕೆ ಜವಾಬ್ದಾರವಾಗಿರುತ್ತದೆ. ಚೆನ್ನಾಗಿ ಉತ್ತಿದ ಭೂಮಿಯಲ್ಲಿ ಕುಡವು ಮುಂದೆ ಮುಂಗತ್ತಿಬಿಲ್ಲೆಯು ಇರದೇ ಕೆಲಸ ಮಾಡಬಹುದು. ಆಧುನಿಕ ನೇಗಿಲುಗಳಲ್ಲಿ ಸವೆದು ಜೀರ್ಣವಾದ ಅಥವಾ ಕೆಟ್ಟುಹೋದ ಮುಂಗತ್ತಿಬಿಲ್ಲೆ ಮತ್ತು ಕುಡ ಎರಡನ್ನೂ ಪ್ರತ್ಯೇಕಿಸಬಹುದು. ಇದರಿಂದ ಇವನ್ನು ಸುಲಭವಾಗಿ ಬದಲಿಸಬಹುದು. ತ್ರಿಕೋನಾಕಾರದ ಕಲ್ಲಿನ ಕುಡಗಳು ಕ್ರಿ.ಪೂ. ೩೫೦೦ರ ಕಾಲಮಾನದ ಚೀನಾದ ಮಾಜಿಯಾಬಾಂಗ್ ಸಂಸ್ಕೃತಿಯ ತಾಣಗಳಲ್ಲಿ ಟಾಯಿ ಕೆರೆಯ ಸುತ್ತ ಕಂಡುಬಂದವು.

## ಹೊರಗಿನ ಕೊಂಡಿಗಳು
*The Rotherham Plough - the first commercially successful iron plough

ವರ್ಗ:ಕೃಷಿ ಉಪಕರಣಗಳು
ಕುಡುಗೋಲು

thumb

**ಕುಡುಗೋಲು** ಕೈಯಿಂದ ಬಳಸಲು ವಿಧವಿಧವಾದ ಬಾಗಿದ ಅಲಗುಗಳೊಂದಿಗೆ ವಿನ್ಯಾಸಗೊಳಿಸಲಾಗಿರುವ ಒಂದು ಕೃಷಿ ಉಪಕರಣ. ಇದನ್ನು ಸಾಮಾನ್ಯವಾಗಿ ಧಾನ್ಯ ಬೆಳೆಗಳ ಕಟಾವಿಗಾಗಿ ಅಥವಾ ಕೊಯ್ಲಿಗಾಗಿ, ಅಥವಾ ಮುಖ್ಯವಾಗಿ ಜಾನುವಾರುಗಳಿಗೆ ಆಹಾರವಾಗಿ ನೀಡಲು ರಸವತ್ತಾದ ಮೇವನ್ನು (ಹಸಿಯಾಗಿ ಕತ್ತರಿಸಿದ್ದು ಅಥವಾ ಹುಲ್ಲಾಗಿ ಒಣಗಿಸಿದ್ದು) ಕತ್ತರಿಸಲು ಬಳಸಲಾಗುತ್ತದೆ. ಕಬ್ಬಿಣ ಯುಗದ ಆರಂಭದಿಂದ, ಕುಡುಗೋಲಿನ ನೂರಾರು ಪ್ರದೇಶ ನಿರ್ದಿಷ್ಟ ರೂಪಾಂತರಗಳು ವಿಕಸನಗೊಂಡಿವೆ. ಮೊದಲು ಇವು ಕಬ್ಬಿಣದ್ದಾಗಿರುತ್ತಿದ್ದವು, ನಂತರ ಉಕ್ಕಿನವು ಆಗಿರುತ್ತಿದ್ದವು. ಅನೇಕ ಸಂಸ್ಕೃತಿಗಳಾದ್ಯಂತ ಕುಡುಗೋಲು ಬಗೆಗಳ ಈ ಭಾರಿ ವಿವಿಧತೆಯನ್ನು ನಯವಾದ ಮತ್ತು ದಂತುರೀಕೃತ ಅಲಗುಗಳೆಂದು ವಿಭಜಿಸಬಹುದು. ಸ್ವಲ್ಪಮಟ್ಟಿಗೆ ಭಿನ್ನ ತಂತ್ರಗಳನ್ನು ಬಳಸಿ ಹಸಿರು ಹುಲ್ಲು ಅಥವಾ ಪಕ್ವವಾದ ದವಸ ಧಾನ್ಯಗಳನ್ನು ಕತ್ತರಿಸಲು ಇವೆರಡನ್ನೂ ಬಳಸಬಹುದು. ಪ್ರಾಗೈತಿಹಾಸಿಕ ಕುಡುಗೋಲುಗಳಲ್ಲಿ ಹುಟ್ಟಿಕೊಂಡ ದಂತುರೀಕೃತ ಅಲಗು ಧಾನ್ಯದ ಕೊಯ್ಲಿನಲ್ಲಿ ಈಗಲೂ ಪ್ರಭಾವಯುತವಾಗಿದೆ ಮತ್ತು ಅಧುನಿಕ ಧಾನ್ಯ ಕಟಾವಿನ ಯಂತ್ರಗಳು ಹಾಗೂ ಕೆಲವು ಅಡುಗೆ ಚಾಕುಗಳಲ್ಲೂ ಕಂಡುಬರುತ್ತದೆ.

ವರ್ಗ:ಕೃಷಿ ಉಪಕರಣಗಳು
ಸಾಬುದಾನ ಖಿಚಡಿ

ಸಾಬುದಾನ ಖಿಚಡಿ ಎಂಬುದು ಭಾರತೀಯ ಭಕ್ಷ್ಯವಾಗಿದೆ. ಇದನ್ನು ನೆನಸಿದ ಸಾಬುದಾನದಿಂದ ತಯಾರಿಸಲಾಗುತ್ತದೆ. ಇದನ್ನು ಸಾಮಾನ್ಯವಾಗಿ ಪಶ್ಚಿಮ ಭಾರತದ ಭಾಗಗಳಲ್ಲಿ,ಮಹಾರಾಷ್ಟ್ರ,ಕರ್ನಾಟಕ,ಮಧ್ಯಪ್ರದೇಶ,ರಾಜಸ್ಥಾನ ಮತ್ತು ಗುಜರಾತ್ ಗಳಲ್ಲಿ ತಯಾರಿಸಲಾಗುತ್ತದೆ. ಮುಂಬೈ,ಪುಣೆ, ಇಂದೋರ್, ಭೋಪಾಲ್,ಜೈಪುರ್ ಮತ್ತು ನಾಗ್ಪುರ್ ಗಳಂತಹ ಪ್ರಮುಖ ಪಟ್ಟಣಗಳಲ್ಲಿ ಇದು ರಸ್ತೆ ಬದಿ ಆಹಾರವಾಗಿ ಲಭ್ಯವಿದೆ ಮತ್ತು ವರ್ಷವಿಡೀ ವ್ಯಾಪಕವಾಗಿ ಜನರು ಇದನ್ನು ತಿನ್ನುತ್ತಾರೆ. ಜನರು ಇದನ್ನು ಶಿವರಾತ್ರಿ, ನವರಾತ್ರಿ ಅಥವಾ ಇದೇ ರೀತಿಯ ಹಿಂದೂ ಧಾರ್ಮಿಕ ಸಂದರ್ಭಗಳಲ್ಲಿ ಉಪವಾಸವನ್ನು ಆಚರಿಸುವಾಗ ಆಯ್ಕೆ ಮಾಡುವ ಭಕ್ಷ್ಯವಾಗಿದೆ.ಇದನ್ನು ಮಹಾರಾಷ್ಟ್ರದ ವಿದರ್ಭ ಪ್ರದೇಶದ ಸಾಬುದಾನ ಊಲ್ ಎಂದು ಕರೆಯಲಾಗುತ್ತದೆ.
## ಬೇಕಾಗುವ ಸಾಮಾಗ್ರಿಗಳು
*ನೆನೆಸಿದ ಸಾಬುದಾನ.
*ಹಸಿಮೆಣಸಿನಕಾಯಿ.
*ತುರಿದ ಹಸಿ ಕೊಬ್ಬರಿ.
*ಹಸಿ ಶುಂಠಿ.
*ಸಣ್ಣಗೆ ಹೆಚ್ಚಿಕೊಂಡ ಆಲೂಗಡ್ಡೆ ಅಥವಾ ಗಜ್ಜರಿ.
*ಶೆಂಗಾ ಪುಡಿ(ಕಡಲೆಕಾಯಿ ಪುಡಿ).
*ಉಪ್ಪು.

## ಮಾಡುವ ವಿಧಾನ
ಖಿಚಡಿ ಮಾಡುವ ಒಂದು ಗಂಟೆ ಮೊದಲು ಸಾಬುದಾನ ವನ್ನು ನೀರಿನಲ್ಲಿ ನೆನೆಸಿ ಇಡಬೇಕು. ಇದು ತುಂಬಾ ಅಗತ್ಯ.ಒಗ್ಗರಣೆಗೆ ಹೆಚ್ಚಿಟ್ಟುಕೊಂಡ ಹಸಿಮೆಣಸಿನಕಾಯಿ,ಹಸಿ ಶುಂಠಿ,ಆಲೂಗಡ್ಡೆ,ಗಜ್ಜರಿ ಹಾಕಿ ಚೆನ್ನಾಗಿ ತಾಳಿಸಿಕೊಂಡು ಸಾಬುದಾನವನ್ನು ಹಾಕಿ ಹುರಿದು ರುಚಿಗೆ ತಕ್ಕಂತೆ ಉಪ್ಪನ್ನು ಸೇರಿಸಿಕೊಳ್ಳಬೇಕು.

## ಪೋಷಕಾಂಶಗಳು
ಸಾಬುದಾನ ಸುಮಾರು ಶುದ್ಧ ಕಾರ್ಬೋಹೈಡ್ರೇಟ್ ಮತ್ತು ಕಡಿಮೆ ಪ್ರೋಟೀನ್,ವಿಟಮಿನ್ ಗಳು ಅಥವಾ ಖನಿಜಗಳನ್ನು ಹೊಂದಿದೆ. ಸಾಬುದಾನ ಖಿಚಡಿಗೆ ಕಡಲೆಕಾಯಿಗಳ ಸೇರ್ಪಡೆ ವಿಷಯಕ್ಕೆ ಸೇರಿಸುತ್ತದೆ. ಇದರಿಂದ ಅದು ಹೆಚ್ಚು ಸಮತೋಲಿತ ಆಹಾರವಾಗಿ ಮಾಡುತ್ತದೆ. ಪಿಷ್ಟ ಮತ್ತು ಕೊಬ್ಬಿನಾಂಶದ ಪ್ರಮಾಣದಿಂದಾಗಿ ಇದು ಹೆಚ್ಚಿನ ಕ್ಯಾಲೊರಿ ಅಂಶವನ್ನು ಹೊಂದಿರುತ್ತದೆ.

## ಉಲ್ಲೇಖಗಳು

ವರ್ಗ:ಆಹಾರ
ಚೈನ್ ಸಿಂಗ್

**ಚೈನ್ ಸಿಂಗ್** ಅವರು ಒಬ್ಬ ಭಾರತೀಯ ಕ್ರೀಡಾ ಶೂಟರ್. ಇವರು ೦೫ ಏಪ್ರಿಲ್ ೧೯೮೯ರಂದು ಜನಿಸಿದ್ದಾರೆ. ೨೦೧೪ರ ಏಷೀಯನ್ ಗೇಮ್ಸ್ ನಲ್ಲಿ ಪುರುಷರ ೫೦ ಮೀಟರ್ ರೈಫಲ್ ನಲ್ಲಿ ಮೂರು ಸ್ಥಾನದ ಆಟದಲ್ಲಿ ಕಂಚಿನ ಪದಕವನ್ನು ಪಡೆದಿದ್ದಾರೆ. ಕುವೈತ್ನಲ್ಲಿ ನೆಡೆದ ೭ನೇ ಏಷೀಯನ್ ಏರ್ಗನ್ ಚಾಂಪಿಯನ್ ಶಿಪ್ನಲ್ಲಿ ಚಿನ್ನದ ಪದಕವನ್ನು ವಯಕ್ತಿಕ ವಿಭಾಗದಲ್ಲಿ ಗಳಿಸಿದ್ದಾರೆ. ೨೦೧೬ರ ದಕ್ಷಿಣ ಏಷೀಯ ಗೇಮ್ಸ್ ನಲ್ಲಿ ವಯಕ್ತಿಕ ವಿಭಾಗದಲ್ಲಿ ಮೂರು ಚಿನ್ನದ ಪದಕ ಮತ್ತು ಗುಂಪು ಆಟದಲ್ಲಿ ಮೂರು ಚಿನ್ನದ ಪದಕ ಸೇರಿದಂತೆ ಒಟ್ಟು ಆರು ಪದಕಗಳನ್ನು ಪಡೆದಿದ್ದಾರೆ.

## ವೃತ್ತಿ ಜೀವನ 
ಚೈನ್ ಸಿಂಗ್ ರವರು ಶೂಟ್ ಅನ್ನು ಭಾರತೀಯ ಸೇನೆಯಲ್ಲಿ ಕಲಿತರು.

## ೨೦೧೪ರ ಏಷೀಯನ್ ಗೇಮ್ಸ್ 
ದಕ್ಷಿಣ ಕೊರಿಯದಲ್ಲಿ ನೆಡೆದ ೨೦೧೪ರ ಏಷೀಯನ್ ಗೇಮ್ಸ್‍ನಲ್ಲಿ ೪೪೧.೭ ಅಂಕವನ್ನು ಗಳಿಸಿ, ಪುರುಷರ ೫೦ ಮೀಟರ್ ರೈಫಲ್ ನಲ್ಲಿ ಕಂಚಿನ ಪದಕ ಪಡೆದರು.

## ೭ನೇ ಏಷೀಯನ್ ಏರ್ಗನ್ ಚಾಂಪಿಯನ್ ಶಿಪ್ 
೨೦೧೪ರಲ್ಲಿ ಕುವೈತ್ನಲ್ಲಿ ನೆಡೆದ ಏಳನೇ ಏಷೀಯನ್ ಚಾಂಪಿಯನ್ ಶಿಪ್ನಲ್ಲಿ ಚಿನ್ನದ ಪದಕವನ್ನು ಪಡೆದಿದ್ದಾರೆ. ಇದು ಮಾರ್ಚ್ ೦೭ ರಿಂದ ೧೫ನೇ ತಾರೀಖಿನವರೆಗೆ ನೆಡೆದಿತ್ತು.ಈ ಆಟದಲ್ಲಿ ೨೦೬ ಅಂಕಗಳನ್ನು ಗಳಿಸಿದ್ದಾರೆ.

## ೨೦೧೫ರ ರಾಷ್ಟ್ರೀಯ ಕ್ರೀಡಾಕೂಟ 
ಕೇರಳದ ಏಳು ಜಿಲ್ಲೆಗಳಲ್ಲಿ ಜನವರಿ ೩೧ ರಿಂದ ಫ್ರೆಬವರಿ ೧೪ರ ವರೆಗೆ ೨೦೧೫ರ ರಾಷ್ಟ್ರೀಯ ಕ್ರೀಡಾಕೂಟ ನೆಡೆಯಿತು. ಇದು ಕೇರಳದಲ್ಲಿ ನೆಡೆದ ೨ನೇ ರಾಷ್ಟ್ರೀಯ ಕ್ರೀಡಾಕೂಟ. ಸಿಂಗ್ ರವರು ವಯಕ್ತಿಕ ವಿಭಾಗದಲ್ಲಿ

ಮೂರು(೨ ಚಿನ್ನ ಮತ್ತು ೧ ಕಂಚು) ಪದಕಗಳನ್ನು ಮತ್ತು  ಗುಂಪು ಆಟದಲ್ಲಿ ಮೂರು ಪದಕಗಳನ್ನು ಗೆದ್ದರು. ೧೨೦೦ ಅಂಕಗಳಿಗೆ ೧೧೮೧ ಅಂಕಗಳನ್ನು ಪಡೆದು, ೫೦ ಮೀಟರ್ ರೈಫಲ್ ನಲ್ಲಿ ಮೂರು ವಿಭಾಗದಲ್ಲಿ ರಾಷ್ಟ್ರೀಯ ದಾಖಲೆಯನ್ನು ನಿರ್ಮಿಸಿದರು. ಇದು ಇವರ ವಯಕ್ತಿಕ ದಾಖಲೆಯು ಆಗಿದೆ.

## ೨೦೧೬ರ ದಕ್ಷಿಣ ಏಷ್ಯಿಯ ಕ್ರೀಡಾಕೂಟ 
೨೦೧೬ರಲ್ಲಿ ಗುಹವಾಟಿಯಲ್ಲಿ ನೆಡೆದ ೧೨ನೇ ದಕ್ಷಿಣ ಏಷ್ಯಾ ಕ್ರೀಡಾಕೂಟದಲ್ಲಿ ಆರು ಚಿನ್ನದ ಪದಕಗಳನ್ನು ಪಡೆದಿದ್ದಾರೆ.

## ೨೦೧೬ರ ರಿಯೋ ಒಲಂಪಿಕ್ಸ್ 
೨೦೧೬ರಲ್ಲಿ ಬ್ರೆಜಿಲ್ ನಲ್ಲಿ ನೆಡೆದ ರಿಯೋ ಒಲಂಪಿಕ್ಸ್ ನಲ್ಲಿ ೫೦ ಮೀಟರ್ ರೈಫಲ್ ಶೂಟಿಂಗ್ ನಲ್ಲಿ ೨೩ನೇ ಸ್ಥಾನ ಪಡೆದರು.

## ರಾಷ್ಟ್ರೀಯ ಶೂಟಿಂಗ್ ಸ್ಪರ್ಧೆ 
೨೦೧೭ರ ಡಿಸೆಂಬರ್ ನಲ್ಲಿ ಕೇರಳದಲ್ಲಿ ನೆಡೆದ ಆರನೇ ರಾಷ್ಟೀಯ ಶೂಟಿಂಗ್ ಸ್ಪರ್ಧೆಯಲ್ಲಿ ಕಂಚಿನ ಪದಕವನ್ನು ಪಡೆದಿದ್ದಾರೆ.

## ಕಾಮನ್ವೇಲ್ತ್ ಕ್ರೀಡಾಕೂಟ 
ಆಸ್ಟ್ರೇಲಿಯಾದಲ್ಲಿ ನೆಡೆದ ಕಾಮನ್ವೇಲ್ತ್ ಕ್ರೀಡಾಕೂಟದಲ್ಲಿ ಪುರುಷರ ೫೦ ಮೀಟರ್ ರೈಫಲ್ ಪ್ರೊನೆಯಲ್ಲಿ ೪ನೇ ಸ್ಥಾನ ಮತ್ತು ೫೦ ಮೀಟರ್ ರೈಫಲ್ನಲ್ಲಿ(೩ ಸ್ಥಾನಗಳಲ್ಲಿ) ೫ನೇ ಸ್ಥಾನ ಗಳಿಸಿದ್ದಾರೆ.

thumb|ಚೈನ್ ಸಿಂಗ್

## ಉಲ್ಲೇಖಗಳು 
ವರ್ಗ:ಕ್ರೀಡಾಪಟುಗಳು
ಶವ

**ಶವ** (**ಹೆಣ**, **ಕಳೇಬರ**, **ಕುಣಪ**) ಎಂದರೆ ಸತ್ತ ಮನುಷ್ಯನ ದೇಹ. ಇದನ್ನು ವೈದ್ಯರು ಮತ್ತು ಇತರ ವಿಜ್ಞಾನಿಗಳು ಅಂಗರಚನೆಯನ್ನು ಅಧ್ಯಯನ ಮಾಡಲು, ರೋಗದ ತಾಣಗಳನ್ನು ಗುರುತಿಸಲು, ಮರಣದ ಕಾರಣಗಳನ್ನು ನಿರ್ಧರಿಸಲು, ಮತ್ತು ಜೀವಂತ ಮಾನವನಲ್ಲಿನ ದೋಷವನ್ನು ದುರಸ್ತಿ ಮಾಡುವ ಸಲುವಾಗಿ ಅಂಗಾಂಶವನ್ನು ಒದಗಿಸಲು ಬಳಸುತ್ತಾರೆ. ವೈದ್ಯಕೀಯ ಶಾಲೆಯಲ್ಲಿನ ವಿದ್ಯಾರ್ಥಿಗಳು ತಮ್ಮ ಶಿಕ್ಷಣದ ಭಾಗವಾಗಿ ಶವಗಳನ್ನು ಅಧ್ಯಯನ ಮಾಡುತ್ತಾರೆ ಮತ್ತು ಛೇದನ ಮಾಡುತ್ತಾರೆ. ಶವಗಳನ್ನು ಅಧ್ಯಯನಮಾಡುವ ಇತರರಲ್ಲಿ ಪುರಾತತ್ವಶಾಸ್ತ್ರಜ್ಞರು ಮತ್ತು ಕಲಾವಿದರು ಸೇರಿದ್ದಾರೆ. ಶವಗಳನ್ನು ಅವುಗಳ ವಿಘಟನೆಯ ಹಂತಗಳಿಗಾಗಿ ವೀಕ್ಷಿಸಬಹುದು. ಇದು ದೇಹವು ಎಷ್ಟು ಹೊತ್ತಿನಿಂದ ಮೃತವಾಗಿದೆ ಎಂಬುದನ್ನು ನಿರ್ಧರಿಸಲು ನೆರವಾಗುತ್ತದೆ. ಮಾನವ ಶರೀರವನ್ನು ವರ್ಣಚಿತ್ರಗಳು ಮತ್ತು ರೇಖಾಚಿತ್ರಗಳಲ್ಲಿ ಹೆಚ್ಚು ನಿಖರವಾಗಿ ಚಿತ್ರಿಸಲು ಶವಗಳನ್ನು ಕಲೆಯಲ್ಲಿ ಕೂಡ ಬಳಸಲಾಗಿದೆ.

## ಉಲ್ಲೇಖಗಳು
ವರ್ಗ:ವೈದ್ಯಶಾಸ್ತ್ರ
ಕೋರೆಹಲ್ಲು

thumb|ಉದ್ದವಾದ, ಚೂಪಾಗಿರುವ ಹಲ್ಲುಗಳೇ ಕೋರೆಹಲ್ಲುಗಳು

ಸಸ್ತನಿಗಳ ಬಾಯಿಯ ರಚನಾಶಾಸ್ತ್ರದಲ್ಲಿ, **ಕೋರೆಹಲ್ಲುಗಳು** ಎಂದರೆ ತುಲನಾತ್ಮಕವಾಗಿ ಉದ್ದ ಮತ್ತು ಚೂಪಾಗಿರುವ ಹಲ್ಲುಗಳು. ಆದರೆ, ಅವುಗಳು ಹೆಚ್ಚು ಚಪ್ಪಟೆಯಾಗಿ ಕಾಣಿಸಬಹುದು. ಈ ಕಾರಣದಿಂದ ಇವು ಬಾಚಿಹಲ್ಲುಗಳನ್ನು ಹೋಲುತ್ತವೆ. ಇವು ಚೆನ್ನಾಗಿ ಅಭಿವೃದ್ಧಿಯಾಗಿದ್ದು, ಇವನ್ನು ಮುಖ್ಯವಾಗಿ ಆಹಾರವನ್ನು ಪ್ರತ್ಯೇಕಿಸುವ ಸಲುವಾಗಿ ಅದನ್ನು ಹಿಡಿದಿಡಲು, ಮತ್ತು ಸಾಂದರ್ಭಿಕವಾಗಿ ಆಯುಧಗಳಾಗಿ ಬಳಸಲಾಗುತ್ತದೆ. ಹಲವುವೇಳೆ ಇವು ಸಸ್ತನಿಯ ಬಾಯಿಯಲ್ಲಿನ ಅತ್ಯಂತ ದೊಡ್ಡ ಹಲ್ಲುಗಳಾಗಿರುತ್ತವೆ. ಕೋರೆಹಲ್ಲುಗಳನ್ನು ವಿಕಸಿಸಿಕೊಂಡ ಬಹುತೇಕ ಪ್ರಜಾತಿಗಳ ಸದಸ್ಯರು ಸಾಮಾನ್ಯವಾಗಿ ನಾಲ್ಕು ಕೋರೆಹಲ್ಲುಗಳನ್ನು ಹೊಂದಿರುತ್ತವೆ, ಮೇಲಿನ ದವಡೆಯಲ್ಲಿ ಎರಡು ಮತ್ತು ಕೆಳಗಿನ ದವಡೆಯಲ್ಲಿ ಎರಡು. ಪ್ರತಿ ದವಡೆಯಲ್ಲಿ ಬಾಚಿಹಲ್ಲುಗಳು ಇವನ್ನು ಪ್ರತ್ಯೇಕಿಸುತ್ತವೆ; ಮಾನವರು ಮತ್ತು ನಾಯಿಗಳು ಉದಾಹರಣೆಗಳಾಗಿವೆ. ಬಹುತೇಕ ಪ್ರಜಾತಿಗಳಲ್ಲಿ, ಕೋರೆಹಲ್ಲುಗಳು ದವಡೆ ಎಲುಬಿನಲ್ಲಿನ ಅತ್ಯಂತ ಮುಂಭಾಗದ ಹಲ್ಲುಗಳಾಗಿರುತ್ತವೆ. ಕೋರೆಹಲ್ಲುಗಳು ಬಾಚಿಹಲ್ಲುಗಳಿಗಿಂತ ಹೆಚ್ಚು ದೊಡ್ಡ ಮತ್ತು ಹೆಚ್ಚು ಬಲಶಾಲಿಯಾಗಿರುತ್ತವೆ, ಮತ್ತು ಅವುಗಳ ಬೇರುಗಳು ಮೂಳೆಗಳಲ್ಲಿ ಆಳವಾಗಿ ಇಳಿದು, ಮೇಲ್ಮೈ ಮೇಲೆ ಒಳ್ಳೆ ಗುರುತುಗಳಿರುವ ಎದ್ದುಕೊಂಡಿರುವ ಭಾಗಗಳನ್ನು ಉಂಟುಮಾಡುತ್ತವೆ.

ವರ್ಗ:ಹಲ್ಲುಗಳು
ಕುತರ್ಕ

**ಕುತರ್ಕ**ವು ಒಂದು ವಾದ ವಿಧಾನ. ಇದರ ಉದ್ದೇಶ ಸತ್ಯವನ್ನು ಸ್ಥಾಪಿಸುವುದಲ್ಲ; ಸತ್ಯವನ್ನು ಮರೆ ಮಾಡುವುದು; ಸತ್ಯವಲ್ಲದ್ದನ್ನು ಸತ್ಯದಂತೆ ತೋರಿಸುವುದು. ಕುತರ್ಕದಲ್ಲಿ ವಾದದ ಸೋಗಿರುತ್ತದೆ. ಆದರೆ ಈ ವಾದ ಸರಿಯಲ್ಲವೆಂಬುದು ಸುಲಭವಾಗಿ ಕಾಣುವುದಿಲ್ಲ. ಇಂಥ ವಾದವನ್ನು ಭಾರತೀಯ ತಾರ್ಕಿಕರು ಜಲ್ಪ, ವಿತಂಡ ಮತ್ತು ಆಭಾಸಗಳೆಂದು ಕರೆದಿರುತ್ತಾರೆ. ತರ್ಕಬದ್ಧವಲ್ಲದ ವಾದವು ಅದು ನಿಜವಾಗಿ ಇರುವುದಕ್ಕಿಂತ ಉತ್ತಮವೆಂದು ಕಾಣುವ ಮೂಲಕ ಮೋಸಗೊಳಿಸಬಹುದು. ಕೆಲವು ಕುತರ್ಕಗಳನ್ನು ವಂಚನೆಯಿಂದ ದುರುಪಯೋಗಪಡಿಸಿಕೊಳ್ಳಲು ಅಥವಾ ಮನವೊಲಿಸಲು ಉದ್ದೇಶಪೂರ್ವಕವಾಗಿ ಮಾಡಲಾದರೆ, ಇತರ ಕುತರ್ಕಗಳನ್ನು ನಿರ್ಲಕ್ಷ್ಯತನ ಅಥವಾ ಅಜ್ಞಾನದ ಕಾರಣ ಅನುದ್ದೇಶಿತವಾಗಿ ಮಾಡಲಾಗುತ್ತದೆ. ಕಾನೂನಿನ ವಾದಗಳ ತರ್ಕಬದ್ಧತೆಯು ವಾದಗಳನ್ನು ಮಾಡಲಾಗುವ ಸಂದರ್ಭವನ್ನು ಅವಲಂಬಿಸಿರುತ್ತದೆ. ಪ್ರಾಚೀನ ಗ್ರೀಸಿನಲ್ಲಿ ಇಂಥ ವಾದ ವಿಧಾನವನ್ನೇ ಒಂದು ಜೀವನ ವೃತ್ತಿಯಾಗಿ ಇಟ್ಟುಕೊಂಡಿದ್ದವರನ್ನು ಸಾಫಿಸ್ಟರೆಂದು ಕರೆಯುತ್ತಿದ್ದರು.

## ಉಲ್ಲೇಖಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ತರ್ಕಶಾಸ್ತ್ರ
ಆಟಿಸಮ್

**ಆಟಿಸಮ್** ಎನ್ನುವುದು ಸಾಮಾಜಿಕ ಸಂವಹನ ಮತ್ತು ಸಂವಹನಗಳೊಂದಿಗಿನ ತೊಂದರೆಗಳು ಹಾಗೂ ನಿರ್ಬಂಧಿತ ಮತ್ತು ಪುನರಾವರ್ತಿತ ನಡವಳಿಕೆಯಿಂದ ಉಂಟಾಗುವ ಬೆಳವಣಿಗೆಯ ಅಸ್ವಸ್ಥತೆಯಾಗಿದೆ. ಇದನ್ನು ಸ್ವಲೀನತೆ ಅಥವಾ ತಂತಾನಿಕೆ ಎಂದು ಕರೆಯುತ್ತಾರೆ. ಪಾಲಕರು ಸಾಮಾನ್ಯವಾಗಿ ತಮ್ಮ ಮಗುವಿನ ಜೀವನದ ಮೊದಲ ಎರಡು ಅಥವಾ ಮೂರು ವರ್ಷಗಳಲ್ಲಿ ಆಟಿಸಮ್ ಅಸ್ವಸ್ಥತೆಯ ಚಿಹ್ನೆಗಳನ್ನು ಗಮನಿಸುತ್ತಾರೆ. ಆಟಿಸಮ್ಗೆ ಆನುವಂಶಿಕ ಮತ್ತು ಪರಿಸರದ ಅಂಶಗಳ ಪರಿಣಾಮಗಳು ಕಾರಣವಾಗುತ್ತದೆ.

## ಅಸ್ವಸ್ಥತೆಯ ಲಕ್ಷಣಗಳು
ಆಟಿಸಮ್ ಎಂಬುದು ಸೂಕ್ಷ್ಮ ಭಾಗವಾದ ನರಮಂಡಲದ ಅಭಿವೃದ್ಧಿಯ ಅಸ್ವಸ್ಥತೆಯಾಗಿದೆ. ಇದು ಶೈಶವಾವಸ್ಥೆಯಲ್ಲಿ ಅಥವಾ ಬಾಲ್ಯದ ಸಮಯದಲ್ಲಿ ಮೊದಲ ಬಾರಿಗೆ ಕಾಣಿಸಿಕೊಳ್ಳುತ್ತದೆ. ಈ ಅಸ್ವಸ್ಥತೆ ಹೊಂದಿರುವವರಿಗೆ ಸಾಮಾಜಿಕವಾಗೆ ಬೆರೆಯಲು ಕಷ್ಟವಾಗುತ್ತದೆ. ಪುನರಾವರ್ತಿತ ನಡವಳಿಕೆಯನ್ನು ಹೊದಿರುತ್ತಾರೆ. ಆರು ತಿಂಗಳ ವಯಸ್ಸಿನ ನಂತರ ನಿಧಾನವಾಗಿ ರೋಗಲಕ್ಷಣಗಳು ಪ್ರಾರಂಭವಾಗುತ್ತವೆ ಮತ್ತು ಪ್ರೌಢಾವಸ್ಥೆಯ ವರೆಗೆ ಇರುವ ಸಂಭವವಿರುತ್ತದೆ. ಸಾಮಾಜಿಕ ಸಂವಹನದಲ್ಲಿನ ದುರ್ಬಲತೆ ಮತ್ತು ನಿರ್ಬಂಧಿತ ಆಸಕ್ತಿಗಳು ಹಾಗೂ ಪುನರಾವರ್ತಿತ ನಡವಳಿಕೆ ಇದರ ಪ್ರಮುಖ ಲಕ್ಷಣಗಳು.

## ಕಾರಣಗಳು
ಅನುವಂಶಿಕ ಮತ್ತು ವಾಸಿಸುವ ಪರಿಸರದ ಅಂಶಗಳು, ಗರ್ಭಾವಸ್ಥೆಯಲ್ಲಿನ ತೊಂದರೆಗಳು ಮತ್ತು ದುಷ್ಪರಿಣಾಮಗಳು ಅಟಿಸಮ್ ಅಸ್ವಸ್ಥೆಗೆ ಕಾರಣಗಳು. ಸಿನಾಪ್ಟಿಕ್ ಅಪಸಾಮಾನ್ಯ ಕ್ರಿಯೆಯಿಂದ ಅಟಿಸಮ್ ಉಂಟಾಗುವ ಸಂಭವವಿದೆ ಎಂದು ಪ್ರಯೋಗಘಳು ದೃಢಪಡಿಸಿವೆ.

## ರೋಗನಿರ್ಣಯ
ರೋಗನಿರ್ಣಯವು ವರ್ತನೆಯನ್ನು ಆಧರಿಸಿರುತ್ತದೆ. ಡಿಎಸ್ಎಮ್ -5ರ ಅಡಿಯಲ್ಲಿ ಸಾಮಾಜಿಕ ಸಂವಹನ ಮತ್ತು ಪರಸ್ಪರ ಕ್ರಿಯೆಯಲ್ಲಿ ಸ್ಥಿರವಾದ ಕೊರತೆಯಿಂದ ಹಾಗೂ ನಿರ್ಬಂಧಿತ ನಡವಳಿಕೆ, ಆಸಕ್ತಿಗಳು, ಅಥವಾ ಚಟುವಟಿಕೆಗಳು ಆಟಿಸಮ್ನ ರೋಗ ನಿರ್ಣಯ ಲಕ್ಷಣಗಳು. ಗರ್ಭಾವಸ್ಥೆಯಲ್ಲಿನ ರುಬೆಲ್ಲಾ ಸೋಂಕಿನಿಂದಾಗಿ ೧% ನಷ್ಟು ಆಟಿಸಮ್ ಉಂಟಾಗುತ್ತದೆ. ಮುಂಜಾಗ್ರತ ಕ್ರಮವಾಗಿ ರುಬೆಲ್ಲಾ ವಿರುದ್ಧದ ಚುಚ್ಚುಮದ್ದು ಈ ಸಂಭವವನ್ನು ಕಡಿಮೆ ಮಾಡುತ್ತದೆ.

## ಚಿಕಿತ್ಸೆ
ಸ್ವಲೀನತೆ ಅಸ್ವಸ್ಥತೆಗೆ ಪ್ರಸ್ತುತ ಯಾವುದೇ ಪ್ರಮಾಣಿತ ಚಿಕಿತ್ಸೆ ಇಲ್ಲ. ಆದರೆ ರೋಗಲಕ್ಷಣಗಳನ್ನು ಕಡಿಮೆ ಮಾಡಲು ಮತ್ತು ಸಾಮರ್ಥ್ಯಗಳನ್ನು ಗರಿಷ್ಠಗೊಳಿಸಲು ಸಹಾಯ ಮಾಡುವ ಹಲವು ಮಾರ್ಗಗಳಿವೆ. ಸರಿಯಾದ ಚಿಕಿತ್ಸೆ ಮತ್ತು ಮಧ್ಯಸ್ಥಿಕೆಗಳನ್ನು ಪಡೆದರೆ ಆಟಿಸಮ್ ಹೊಂದಿರುವ ಜನರು ತಮ್ಮ ಸಾಮರ್ಥ್ಯ ಮತ್ತು ಕೌಶಲ್ಯಗಳನ್ನು ಬಳಸಿಕೊಳ್ಳುವ ಅವಕಾಶವಿದೆ.

## ಉಲ್ಲೇಖಗಳು 
ವರ್ಗ:ಮಾನಸಿಕ ರೋಗಗಳು
ವರ್ಗ:ರೋಗಗಳು
ಚೀಲ

thumb|ಕಾಗದದ ಚೀಲ

**ಚೀಲ**ವು (**ಕುನಿಕಲ್**) ಬಾಗಿಸಬಲ್ಲ ಧಾರಕದ ರೂಪದಲ್ಲಿರುವ ಒಂದು ಸಾಮಾನ್ಯ ಸಾಧನ. ಚೀಲಗಳ ಬಳಕೆಯು ದಾಖಲಿಸಲಾದ ಇತಿಹಾಸಕ್ಕಿಂತ ಹಿಂದಿನದ್ದಾಗಿದೆ. ಅತ್ಯಂತ ಮುಂಚಿನ ಚೀಲಗಳು ಅಂಚುಗಳಲ್ಲಿ ಮಡಚಿದ, ಮತ್ತು ಆ ಆಕಾರದಲ್ಲಿ ಅದೇ ವಸ್ತುವಿನ ಹಗ್ಗಗಳಿಂದ ಕಟ್ಟಲಾದ ಪ್ರಾಣಿಯ ಚರ್ಮ, ಹತ್ತಿ, ಅಥವಾ ನೇಯ್ದ ಸಸ್ಯ ನಾರುಗಳ ತುಂಡಾಗಿದ್ದವು. ಅವುಗಳ ಸರಳತೆಯ ಹೊರತಾಗಿಯೂ, ಚೀಲಗಳು ಮಾನವ ನಾಗರೀಕತೆಯ ವಿಕಾಸಕ್ಕೆ ಮೂಲಭೂತವಾಗಿವೆ, ಏಕೆಂದರೆ ಬೆರಿಗಳು ಅಥವಾ ಆಹಾರಧಾನ್ಯಗಳಂತಹ ಸಡಿಲ ವಸ್ತುಗಳನ್ನು ಸುಲಭವಾಗಿ ಸಂಗ್ರಹಿಸಲು, ಕೈಗಳಿಂದ ಸುಲಭವಾಗಿ ಒಯ್ಯಲು ಸಾಧ್ಯವಿರುವುದಕ್ಕಿಂತ ಹೆಚ್ಚಿನ ವಸ್ತುಗಳನ್ನು ಸಾಗಿಸಲು ಅವು ಜನರಿಗೆ ಅವಕಾಶ ಕೊಡುತ್ತವೆ. ಖರೀದಿದಾರರ ಅನುಕೂಲಕ್ಕಾಗಿ ಅಗ್ಗವಾದ ಬಿಸಾಡಬಲ್ಲ ಕಾಗದದ ಚೀಲಗಳು ಮತ್ತು ಪ್ಲಾಸ್ಟಿ‍ಕ್‍ನ ಖರೀದಿ ಚೀಲಗಳು ಚಿಲ್ಲರೆ ವ್ಯಾಪಾರದಲ್ಲಿ ಬಹಳ ಸಾಮಾನ್ಯವಾಗಿವೆ. ಹಲವುವೇಳೆ ಇವನ್ನು ಅಂಗಡಿಯು ಉಚಿತವಾಗಿ ಅಥವಾ ಸಣ್ಣ ಶುಲ್ಕ ತೆಗೆದುಕೊಂಡು ಪೂರೈಕೆ ಮಾಡುತ್ತದೆ. ಅಂಗಡಿಗಳಲ್ಲಿ ಬಳಸಲು ಗ್ರಾಹಕರು ತಮ್ಮ ಸ್ವಂತದ ಖರೀದಿ ಚೀಲಗಳನ್ನು ಕೂಡ ತೆಗೆದುಕೊಂಡು ಹೋಗಬಹುದು.

## ಉಲ್ಲೇಖಗಳು
ವರ್ಗ:ಧಾರಕಗಳು
ಮೂತ್ರವ್ಯಾಧಿ

ಮೂತ್ರವ್ಯಾಧಿಯು ಅತಿಯಾದ ಮೂತ್ರ ವಿಸರ್ಜನೆ ಅಥವಾ ಅನೌಪಚಾರಿಕ ಪುನರಾವರ್ತಿತ ಮೂತ್ರ ವಿಸರ್ಜನೆಯನ್ನು ನಿಯಂತ್ರಿಸುವ ಅಸಾಮರ್ಥ್ಯವಾಗಿದೆ. ಇದನ್ನು ಎನೂರ್ಸಿಸ್ ಎಂದು ಹೇಳುತ್ತಾರೆ. ಅನೌಪಚಾರಿಕ ಮೂತ್ರ ವಿಸರ್ಜನೆಯನ್ನು ಮೂತ್ರದ ಅಸಂಯಮ ಎಂದು ಕರೆಯಲಾಗುತ್ತದೆ. ಸಾಮಾನ್ಯವಾಗಿ ಇದು ಮಕ್ಕಳಲ್ಲಿ ಕಂಡುಬರುವ ರೋಗ.

## ವಿಧಗಳು
ಈ ರೋಗದಲ್ಲಿ ಹಗಲಿನ ಮೂತ್ರವ್ಯಾಧಿ(ಡೈಯುರ್ನಲ್ ಎನೂರ್ಸಿಸ್) ಮತ್ತು ರಾತ್ರಿ ಸಮಯದ ಮೂತ್ರವ್ಯಾಧಿ(ನಾಕ್ಟರ್ನಲ್ ಎನೂರ್ಸಿಸ್) ಎಂಬ ಪ್ರಮುಖ ವಿಧಗಳಿವೆ. ಪ್ರಾಥಮಿಕ ವ್ಯಾಧಿಯನ್ನು ಗುಣಪಡಿಸಬಹುದು. ದ್ವಿತೀಯ ಹಂತದ ವ್ಯಾಧಿಯನ್ನು ಗುಣಪಡಿಸುವುದು ಕಷ್ಟ ಮತ್ತು ಅದು ಪುನರಾವರ್ತನೆಗೊಳ್ಳುವ ಸಂಭವವಿದೆ.

## ಲಕ್ಷಣಗಳು
ರಾತ್ರಿಯ ಎನೂರ್ಸಿಸ್ ಸಾಮಾನ್ಯವಾಗಿ ಮಗು ನಿದ್ರೆಯ ಸಮಯದಲ್ಲಿ ಸಾಕಷ್ಟು ಮೂತ್ರವನ್ನು ವಿಸರ್ಜಿಸುವುದರಿಂದ ಎಚ್ಚರವಾಗುವುದು ಕಷ್ಟವಾಗುತ್ತದೆ. ಇದರಿಂದಾಗಿ ಮೂತ್ರ ಕೋಶಗಳಲ್ಲಿ ಸೋಂಕು ಕಾಣಿಸಿಕೊಳ್ಳುತ್ತವೆ. 
ಮೂತ್ರದ ಅಸಂಯಮ ಎಂದೂ ಕರೆಯಲ್ಪಡುವ ಹಗಲಿನ ಸಮಯದ ಮೂತ್ರವ್ಯಾಧಿ ಸಹ ಮೂತ್ರಕೋಶದ ಸೋಂಕಿನಿಂದ ಉಂಟಾಗುತ್ತದೆ.

## ಮೂತ್ರಕೋಶದ ತೊಂದರೆಗಳ ಸಾಮಾನ್ಯ ಲಕ್ಷಣ
#ಅಸಂಯಮ ಕೋರಿಕೆ(ಅರ್ಜ್ ಇನ್ಕೋನ್ಟಿನೆನ್ಸ್)
#ಮೂತ್ರ ವಿಸರ್ಜನೆಯ ಮುಂದೂಡಿಕೆ
#ಅಸಂಯಮ ಒತ್ತಡ(ಸ್ಟ್ರೆಸ್ ಇನ್ಕೋನ್ಟಿನೆನ್ಸ್)

## ಕಾರಣಗಳು ಮತ್ತು ರೋಗನಿರ್ಣಯ
ಅತಿಯಾದ ಮೂತ್ರ ವಿಸರ್ಜನೆಗೆ ಸರಿಯಾದ ಶೌಚಾಲಯ ನಿರ್ವಹಣೆಯ ಅರಿವು ಇಲ್ಲದಿರುವುದು ಒಂದು ಕಾರಣ. ಅನುವಂಶಿಕ ಪರಿಣಾಮಗಳು, ಮೂತ್ರ ಕೋಶದ ಸೋಂಕು ಹಾಗೂ ಅತಿಯಾದ ಒತ್ತಡ ಕಾರಣವಾಗಿರುತ್ತವೆ. 
ರೋಗ ನಿರ್ಣಯದ ಡಿಎಸ್ಎಮ್- ಐವಿ- ಟಿಆರ್ ಮಾನದಂಡಗಳು:
#ಮೂತ್ರವನ್ನು ಹಾಸಿಗೆ ಅಥವಾ ಬಟ್ಟೆಯಲ್ಲಿ ವಿಸರ್ಜಿಸುವುದು (ಅನೈಚ್ಛಿಕ ಅಥವಾ ಉದ್ದೇಶಪೂರ್ವಕವಾಗಿ)
#ಕನಿಷ್ಠ ಸತತ ಮೂರು ತಿಂಗಳುಗಳವರೆಗೆ ವಾರದ ಎರಡು ಬಾರಿ ಆವರ್ತನದಿಂದ ಅಥವಾ ಸಾಮಾಜಿಕ, ಶೈಕ್ಷಣಿಕ (ಔದ್ಯೋಗಿಕ), ಅಥವಾ ಕಾರ್ಯನಿರ್ವಹಣೆಯ ಇತರ ಪ್ರಮುಖ ಕ್ಷೇತ್ರಗಳಲ್ಲಿ ಪ್ರಾಯೋಗಿಕವಾಗಿ ಗಮನಾರ್ಹವಾದ ಯಾತನೆ ಅಥವಾ ದುರ್ಬಲತೆಯಿಂದ ಕೂಡಿರುವುದು. 
#ಕಾಲಾನುಕ್ರಮದ ವಯಸ್ಸು ಕನಿಷ್ಟ 5 ವರ್ಷವಿರಬೇಕು 
#ಸಾಮಾನ್ಯ ವೈದ್ಯಕೀಯ ಸ್ಥಿತಿಯಿಂದ ಉಂಟಾಗಿರಬಾರದು

## ಚಿಕಿತ್ಸೆ
ಆರ್ದ್ರತೆಯ ಎಚ್ಚರಿಕೆಗಳು, ಔಷಧಗಳು, ಶೌಚಾಲಯದ ಅರಿವು, ಇಮಿಪ್ರಮೈನ್ ಮತ್ತು ಡೆಸ್ಮೋಪ್ರೆಸ್ಸಿನ್ ಔಷಧಗಳಿಂದ ಪ್ರಾಥಮಿಕ ಮೂತ್ರವ್ಯಾಧಿಯನ್ನು ನಿಯಂತ್ರಣಕ್ಕೆ ತರಬಹುದು.

## ಉಲ್ಲೇಖ
ವರ್ಗ:ರೋಗಗಳು
ಕುದುರೆ (ಬಂದೂಕು)

thumb

**ಕುದುರೆ**ಯು ಬಂದೂಕು, ಗಾಳಿಗೋವಿ, ಅಡ್ಡಬಿಲ್ಲು ಅಥವಾ ಈಟಿ ಕೋವಿಯ ಗುಂಡು ಸಿಡಿಸುವ ಅನುಕ್ರಮವನ್ನು ಉಂಟುಮಾಡುವ ಯಾಂತ್ರಿಕ ರಚನೆ. ಕುದುರೆಯು ಗುಂಡು ಹಾರಿಸುವಿಕೆಯಲ್ಲದ ಇತರ ಪ್ರಕ್ರಿಯೆಗಳನ್ನು ಕೂಡ ಆರಂಭಿಸಬಹುದು, ಉದಾಹರಣೆಗೆ ಟ್ರ್ಯಾಪ್, ಸ್ವಿಚ್ ಅಥವಾ ಕ್ಷಿಪ್ರ ಬಿಡುಗಡೆ. ಕುದುರೆಗೆ ವಿನಿಯೋಗಿಸಲಾದ ಸಣ್ಣ ಪ್ರಮಾಣದ ಶಕ್ತಿಯು ಇನ್ನೂ ಹೆಚ್ಚಿನ ಶಕ್ತಿಯ ಬಿಡುಗಡೆಯನ್ನು ಉಂಟುಮಾಡುತ್ತದೆ. "ಇಮ್ಮಡಿ ಕ್ರಿಯೆ"ಯ ಬಂದೂಕು ವಿನ್ಯಾಸಗಳಲ್ಲಿ, ಕುದುರೆಯನ್ನು ಗುಂಡು ಹಾರಿಸುವ ಸಲುವಾಗಿ ಬಂದೂಕನ್ನು ಸಿದ್ಧಪಡಿಸಲು ಕೂಡ ಬಳಸಲಾಗುತ್ತದೆ - ಮತ್ತು ಕುದುರೆಯನ್ನು ಅನೇಕ ಇತರ ಕಾರ್ಯಗಳಿಗೆ ಬಳಸಲಾಗುವ ಅನೇಕ ವಿನ್ಯಾಸಗಳಿವೆ. ಕುದುರೆಗಳು ಸಾಮಾನ್ಯವಾಗಿ ತೋರುಬೆರಳಿನಿಂದ ನಡೆಸಲಾಗುವ ಸನ್ನೆಕೀಲನ್ನು ಹೊಂದಿರುತ್ತಾವಾದರೂ, ಎಮ್೨ ಬ್ರೌನಿಂಗ್ ಮಷೀನ್ ಗನ್‍ನಂತಹ ಕೆಲವು ಕುದುರೆಗಳು ಹೆಬ್ಬೆರಳನ್ನು ಬಳಸುತ್ತವೆ, ಮತ್ತು ಸ್ಪ್ರಿಂಗ್‍ಫ಼ೀಲ್ಡ್ ಆರ್ಮರಿ ಎಮ್೬ ಸ್ಕೌಟ್‍ನಂತಹ ಇತರ ಬಂದೂಕುಗಳು "ಹಿಂಡು-ಪಟ್ಟಿ ಕುದುರೆ"ಯನ್ನು ಬಳಸುತ್ತವೆ. ಬಂದೂಕುಗಳು ಆಯುಧದ ಹಾರಿಸುವಿಕೆ ಕೋಶದಲ್ಲಿ ಗುಂಡಿನ ಹಾರಿಸುವಿಕೆಯನ್ನು ಆರಂಭಿಸಲು ಕುದುರೆಗಳನ್ನು ಬಳಸುತ್ತವೆ.

ವರ್ಗ:ಬಂದೂಕಿನ ಘಟಕಗಳು
ದಿಬ್ಬ

thumb|ಗ್ರೇವ್ ಕ್ರೀಕ್ ದಿಬ್ಬ, ಮೌಂಡ್ಸ್‌ವಿಲ್

**ದಿಬ್ಬ**ವು (**ದಿಣ್ಣೆ**, **ಕುಪ್ಪೆ**) ಮಣ್ಣು, ಜಲ್ಲಿ, ಮರಳು, ಕಲ್ಲುಗಳು, ಅಥವಾ ಅವಶೇಷಗಳ ಪೇರಿಸಿದ ರಾಶಿ. ಅತ್ಯಂತ ಸಾಮಾನ್ಯವಾಗಿ, ದಿಬ್ಬಗಳು ಬೆಟ್ಟಗಳು ಮತ್ತು ಪರ್ವತಗಳಂತಹ ಮೃಣ್ಮಯ ರಚನೆಗಳು, ವಿಶೇಷವಾಗಿ ಅವು ಕೃತಕವೆಂದು ಕಾಣಿಸಿದರೆ. ದಿಬ್ಬವು ಯಾವುದೇ ಮೇಲ್ಮೈ ಮೇಲಿನ ಭೌಗೋಳಿಕವಾಗಿ ಹೆಚ್ಚಿನ ಎತ್ತರದ ಯಾವುದೇ ದುಂಡಾದ ಪ್ರದೇಶವಾಗಿರಬಹುದು. ಇತಿಹಾಸದಾದ್ಯಂತ ವಿವಿಧ ಕಾರಣಗಳಿಗಾಗಿ ಕೃತಕ ದಿಬ್ಬಗಳನ್ನು ಸೃಷ್ಟಿಸಲಾಗಿದೆ. ಈ ಕಾರಣಗಳಲ್ಲಿ ವಿಧ್ಯುಕ್ತ (ವೇದಿಕೆ ದಿಬ್ಬ), ಸಮಾಧಿ (ಗೋರಿ ದಿಬ್ಬ), ಮತ್ತು ಸ್ಮರಣಾರ್ಥ ಉದ್ದೇಶಗಳು (ಉದಾ. ಕಾಶ್ಚ್ಯೂಷ್ಕಾವ್ ದಿಬ್ಬ) ಸೇರಿವೆ. ಕಂಕಾಲಿ ಟೀಲಾ ಉತ್ತರ ಪ್ರದೇಶದ ಮಥುರಾದಲ್ಲಿ ಸ್ಥಿತವಾಗಿರುವ ಪ್ರಸಿದ್ಧ ದಿಬ್ಬವಾಗಿದೆ. ಇಲ್ಲಿ ೧೮೯೦-೯೧ರಲ್ಲಿ ಡಾ. ಫ಼್ಯೂರರ್ ಒಂದು ಜೈನ ಸ್ತೂಪವನ್ನು ಉತ್ಖನನ ಮಾಡಿದರು.

## ಉಲ್ಲೇಖಗಳು
ವರ್ಗ:ಭೂರೂಪಗಳು
ಕುಬ್ಜತೆ

thumb|ಕುಬ್ಜತೆಯಿರುವ ಪುರುಷ

ಒಂದು ಜೀವಿಯು ವಿಪರೀತವಾಗಿ ಚಿಕ್ಕದಾಗಿರುವಾಗ **ಕುಬ್ಜತೆ**ಯು ಉಂಟಾಗುತ್ತದೆ. ಕುಬ್ಜತೆಯಿರುವ ವ್ಯಕ್ತಿಗಳನ್ನು **ಕುಬ್ಜ**, **ಗಿಡ್ಡ**, **ಕುಳ್ಳ** ಮುಂತಾದ ಪದಗಳಿಂದ ಸಂಬೋಧಿಸಲಾಗುತ್ತದೆ. ಮಾನವರಲ್ಲಿ, ಇದನ್ನು ಲಿಂಗವನ್ನು ಲೆಕ್ಕಿಸದೆ, ಕೆಲವೊಮ್ಮೆ ೧೪೭ ಸೆಂಟಿಮೀಟರ್‌ಗಳಿಗಿಂತ (೪ ಅಡಿ ೧೦ ಅಂಗುಲ) ಕಡಿಮೆಯಿರುವ ವಯಸ್ಕ ಎತ್ತರ ಎಂದು ವ್ಯಾಖ್ಯಾನಿಸಲಾಗುತ್ತದೆ. ಆದರೆ ಕುಬ್ಜತೆಯಿರುವ ಕೆಲವು ವ್ಯಕ್ತಿಗಳು ಸ್ವಲ್ಪ ಎತ್ತರವಿರುತ್ತಾರೆ. ಗಿಡ್ಡ ಕೈಕಾಲುಗಳು ಅಥವಾ ಗಿಡ್ಡ ಮುಂಡವು ಅಸಮ ಕುಬ್ಜತೆಯ ಲಕ್ಷಣವಾಗಿರುತ್ತದೆ. ಪ್ರಮಾಣಾನುಗತ ಕುಬ್ಜತೆಯ ಪ್ರಕರಣಗಳಲ್ಲಿ, ಕೈಕಾಲುಗಳು ಮತ್ತು ಮುಂಡ ಎರಡೂ ಅಸಾಮಾನ್ಯವಾಗಿ ಚಿಕ್ಕದಾಗಿರುತ್ತವೆ. ಸಾಧಾರಣ ಬುದ್ಧಿಶಕ್ತಿ ಮತ್ತು ಜೀವಿತಾವಧಿಯು ಸಾಮಾನ್ಯವಾಗಿರುತ್ತವೆ. ಚಿಕಿತ್ಸೆಯು ಆಧಾರವಾಗಿರುವ ಕಾರಣವನ್ನು ಅವಲಂಬಿಸಿರುತ್ತದೆ. ಮೂಳೆ ಬೆಳವಣಿಗೆ ಅಸ್ವಸ್ಥತೆಗಳಿರುವವರಿಗೆ ಕೆಲವೊಮ್ಮೆ ಶಸ್ತ್ರಚಿಕಿತ್ಸೆ ಅಥವಾ ಭೌತಿಕ ಚಿಕಿತ್ಸೆಯಿಂದ ಇಲಾಜು ಮಾಡಬಹುದು.

## ಉಲ್ಲೇಖಗಳು
ವರ್ಗ:ಬೆಳವಣಿಗೆ ಅಸ್ವಸ್ಥತೆಗಳು
ಕುಂಟೆ (ಜಲಸಮೂಹ)

thumb

**ಕುಂಟೆ**' ಎಂದರೆ ಮಳೆಯ ನೀರು ಭೂಮಟ್ಟದ ತಗ್ಗಾದ ಜಾಗದಲ್ಲಿ ತಂಗಿರುವ ಸಣ್ಣಪುಟ್ಟ ಜಲಸ್ಥಾಯಿ (ಪಾಂಡ್), ಒಳಭೂಮಿಯ ಜಲಫಲಕದ (ವಾಟರ್‍ಟೇಬಲ್) ಮಟ್ಟ ಹೆಚ್ಚು ಆಳದಲ್ಲಿದ್ದಲ್ಲಿ ಕುಂಟೆಯ ನೀರು ಮಳೆಗಾಲದಲ್ಲಿ ಮಾತ್ರವಿದ್ದು ಬೇಸುಗೆಯಲ್ಲಿ ಬತ್ತಿ ಹೋಗುತ್ತದೆ. ಜಲಫಲಕದ ಮಟ್ಟ ಭೂಮಿಯ ಮೇಲ್ಮೈಗೆ ಸಮೀಪವಾಗಿದ್ದ ಕಡೆ ಮಣ್ಣನ್ನು ತೋಡಿ ಕುಂಟೆಗಳನ್ನು ನಿರ್ಮಿಸಬಹುದು. ಅನೇಕ ಕಡೆಗಳಲ್ಲಿ ಇಂಥ ಕುಂಟೆಗಳಿಗೆ ನಾಲ್ಕು ಕಡೆಗಳಲ್ಲಿಯೂ ಸೋಪಾನಗಳನ್ನು ನಿರ್ಮಿಸಿ ಸ್ನಾನ, ಬಟ್ಟೆ ಒಗೆಯುವುದು ಮುಂತಾದ ಕೆಲಸಗಳಿಗೆ ಉಪಯೋಗವಾಗುವಂತೆ ಮಾಡಿರುತ್ತಾರೆ. ಕುಂಟೆಗಳು ಜವುಳು ಪ್ರದೇಶ ಮತ್ತು ಜಲವಾಸಿ ಸಸ್ಯಗಳು ಮತ್ತು ಪ್ರಾಣಿಗಳಿರುವ ಆಳವಿರದ ನೀರನ್ನು ಹೊಂದಿರಬಹುದು. ಕುಂಟೆಯಲ್ಲಿನ ಜೀವಿಗಳ ಬಗೆಯು ಸಾಮಾನ್ಯವಾಗಿ ಜಲಮಟ್ಟ ವ್ಯವಸ್ಥೆ (ವಿಶೇಷವಾಗಿ ಆಳ ಮತ್ತು ಪ್ರವಾಹದ ಅವಧಿ) ಮತ್ತು ಪೋಷಕಾಂಶದ ಮಟ್ಟಗಳು ಸೇರಿದಂತೆ ಅನೇಕ ಅಂಶಗಳ ಸಂಯೋಜನೆಯಿಂದ ನಿರ್ಧಾರಿತವಾಗಿರುತ್ತದೆ.

## ಉಲ್ಲೇಖಗಳು
ವರ್ಗ:ಜಲಸಮೂಹಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕುರು (ರಾಜ)

**ಕುರು** ಮಹಾಭಾರತದಲ್ಲಿನ ಕುರು ವಂಶದ ಪ್ರಸಿದ್ಧ ಪೂರ್ವಜನ ಹೆಸರು. ಇವನು ಸಂವರಣ ಮತ್ತು ಸೂರ್ಯನ ಮಗಳಾದ ತಪತಿಯ ಮಗ. ದಂತಕಥೆಯಲ್ಲಿ, ಕುರು ರಾಜನು ಪಾಂಡು ಹಾಗೂ ಅವನ ವಂಶಸ್ಥರಾದ ಪಾಂಡವರು, ಮತ್ತು ಧೃತರಾಷ್ಟ್ರ ಹಾಗೂ ಅವನ ವಂಶಸ್ಥರಾದ ಕೌರವರು ಇಬ್ಬರ ಪೂರ್ವಜನೂ ಆಗಿದ್ದನು. ಕೌರವ ಎಂಬ ಹೆಸರು "ಕುರು" ಶಬ್ದದಿಂದ ಉತ್ಪನ್ನವಾಗಿದೆ. ಈ ಹೆಸರನ್ನು ಕೇವಲ ಧೃತರಾಷ್ಟ್ರನ ವಂಶಸ್ಥರಿಗೆ ಬಳಸಲಾಗುತ್ತದೆ. ಕುರು ರಾಜನಿಗೆ ಶುಭಾಂಗಾ ಮತ್ತು ವಾಹಿನಿ ಎಂಬ ಇಬ್ಬರು ಪತ್ನಿಯರು. ಶುಭಾಂಗಾಳಿಂದ ವಿದೂರಥನೆಂಬ ಪುತ್ರನಿದ್ದನು, ಮತ್ತು ವಾಹಿನಿಗೆ ಐದು ಪುತ್ರರು, ಅಶ್ವವತ್, ಅಭಿಷ್ಯತ್, ಚಿತ್ರರಥ, ಮುನಿ ಮತ್ತು ಜನಮೇಜಯ ಅವರ ಹೆಸರುಗಳು. ಅವನ ಹಿರಿಮೆ ಮತ್ತು ಮಹಾನ್ ತಪಸ್ವಿ ಆಚರಣೆಗಳ ಕಾರಣ "ಕುರುಜಂಗಲ್" ಪ್ರದೇಶಕ್ಕೆ ಅವನಿಂದ ಹೆಸರು ಬಂದಿತು. ಪ್ರಾಚೀನ ವೈದಿಕ ಕಾಲದಿಂದ ಇದು ಕುರುಕ್ಷೇತ್ರವೆಂದೂ ಪರಿಚಿತವಾಗಿದೆ.

## ಉಲ್ಲೇಖಗಳು
ವರ್ಗ:ಮಹಾಭಾರತ
ಸಗಣಿ

thumb|ಬೆರಣಿಯನ್ನು ಒಣಗಿಸುತ್ತಿರುವುದು

**ಸಗಣಿ**ಯು ಗೋಜಾತಿಯ ಪ್ರಾಣಿಗಳ ತ್ಯಾಜ್ಯ ಉತ್ಪನ್ನ. ಈ ಪ್ರಜಾತಿಗಳಲ್ಲಿ ದನಗಳು, ಕಾಡು ಕೋಣ, ಯಾಕ್, ಮತ್ತು ಎಮ್ಮೆ ಸೇರಿವೆ. ಸಗಣಿಯು ಪ್ರಾಣಿಯ ಹೊಟ್ಟೆಯ ಮೂಲಕ ಸಾಗಿದ ಸಸ್ಯ ವಸ್ತುವಿನ ಜೀರ್ಣವಾಗದ ಶೇಷ. ಪರಿಣಾಮರೂಪಿಯಾದ ಮಲವು ಖನಿಜಗಳಿಂದ ಸಮೃದ್ಧವಾಗಿರುತ್ತದೆ. ಬಣ್ಣವು ಹಸಿರಿನಿಂದ ಕಪ್ಪು ಬಣ್ಣದವರೆಗೆ ಬದಲಾಗುತ್ತದೆ, ಮತ್ತು ಹಲವುವೇಳೆ ಗಾಳಿಗೆ ಒಡ್ಡಿಕೆಯಾದ ನಂತರ ಶೀಘ್ರದಲ್ಲಿಯೇ ಗಾಢವಾಗುತ್ತದೆ. ಸಾಮಾನ್ಯವಾಗಿ ಗಾಢ ಕಂದು ಬಣ್ಣವಿರುವ ಸಗಣಿಯನ್ನು ಹಲವುವೇಳೆ ಗೊಬ್ಬರವಾಗಿ ಬಳಸಲಾಗುತ್ತದೆ. ಅಭಿವೃದ್ಧಿಹೊಂದುತ್ತಿರುವ ವಿಶ್ವದ ಅನೇಕ ಭಾಗಗಳಲ್ಲಿ, ಮತ್ತು ಪೂರ್ವದಲ್ಲಿ ಯೂರೋಪ್‍ನ ಪರ್ವತ ಪ್ರದೇಶಗಳಲ್ಲಿ, ಬಿಲ್ಲೆ ಮಾಡಿ ಒಣಗಿಸಿದ ಸಗಣಿಯನ್ನು ಇಂಧನವಾಗಿ ಬಳಸಲಾಗುತ್ತದೆ. ಇದನ್ನು **ಬೆರಣಿ** (**ಕುರುಳು**) ಎಂದು ಕರೆಯಲಾಗುತ್ತದೆ. ಸಗಣಿಯನ್ನು ಸಂಗ್ರಹಿಸಿ ಜೈವಿಕ ಅನಿಲವನ್ನು ಉತ್ಪಾದಿಸಲು ಕೂಡ ಬಳಸಬಹುದು. ಇದರಿಂದ ವಿದ್ಯುಚ್ಛಕ್ತಿ ಮತ್ತು ಉಷ್ಣವನ್ನು ಉತ್ಪಾದಿಸಬಹುದು.

ವರ್ಗ:ಗೋವಿನ ಉತ್ಪನ್ನಗಳು
ಜಾಡಿ

thumb|ಉಪ್ಪಿನಕಾಯಿ ಜಾಡಿ

**ಜಾಡಿ**ಯು (**ಭರಣಿ**, **ಕುಪ್ಪಿ**, **ಕುಪ್ಪಿಗೆ**) ಗಡುಸಾದ, ಉರುಳೆಯಾಕಾರದ ಅಥವಾ ಸ್ವಲ್ಪಮಟ್ಟಿಗೆ ಶಂಕುವಿನಾಕಾರದ ಧಾರಕ. ಇದನ್ನು ಸಾಮಾನ್ಯವಾಗಿ ಗಾಜು, ಪಿಂಗಾಣಿ, ಅಥವಾ ಪ್ಲಾಸ್ಟಿಕ್‍ನಿಂದ ತಯಾರಿಸಲಾಗುತ್ತದೆ. ಇದು ಮುಚ್ಚಳ, ತಿರುಪು ಮುಚ್ಚಳ, ಲಗ್ ಮುಚ್ಚಳ, ಕಾರ್ಕ್ ಕೂರಿಗೆ, ರೋಲ್ ಆನ್ ಮುಚ್ಚಳ, ನಿರಿಗೆಯಾಗುವ ಮುಚ್ಚಳ, ಒತ್ತಬೇಕಾದ ಮುಚ್ಚಳ, ಪ್ಲಾಸ್ಟಿಕ್ ಹಿನ್ನೆಗೆ ಸಾಧನ, ಉಷ್ಣದಿಂದ ಮುಚ್ಚಿದ ಮುಚ್ಚಳ ಹೊದಿಕೆ, ಒಳಗಿನ ಮುಚ್ಚಳ, ಬದಲಿಕೆಯನ್ನು ಬಹಿರಂಗಗೊಳಿಸುವ ಪಟ್ಟಿ, ಅಥವಾ ಇತರ ಸೂಕ್ತವಾದ ಸಾಧನದಿಂದ ಮುಚ್ಚಬಹುದಾದ ಅಗಲವಾದ ಬಾಯಿಯನ್ನು ಹೊಂದಿರುತ್ತದೆ. ಆಹಾರಗಳು ಅಥವಾ ಬಾಟಲಿಯ ಕುತ್ತಿಗೆಯಿಂದ ತೆಗೆಯಬಲ್ಲದ್ದಕ್ಕಿಂತ ಹೆಚ್ಚು ದೊಡ್ಡ ಅಥವಾ ಅದರ ಮೂಲಕ ಸುರಿಯಲಾರದಷ್ಟು ಸ್ನಿಗ್ಧವಾಗಿರುವ ಸೌಂದರ್ಯವರ್ಧಕಗಳು, ಔಷಧಿಗಳು, ಮತ್ತು ರಾಸಾಯನಿಕಗಳಂತಹ ಇತರ ಘನಪದಾರ್ಥಗಳನ್ನು ಹಿಡಿದಿಡಲು ಜಾಡಿಗಳನ್ನು ಬಳಸಲಾಗುತ್ತದೆ. ಜ್ಯಾಮ್, ಸಂರಕ್ಷಿತ ಗರ್ಕಿನ್, ಇತರ ಉಪ್ಪಿನಕಾಯಿಗಳು, ಮಾರ್ಮಲೇಡ್, ಬಿಸಿಲಿನಲ್ಲಿ ಒಣಗಿಸಿದ ಟೊಮೇಟೊಗಳು, ಆಲಿವ್‍ಗಳು, ಹ್ಯಾಲಪೀನೊ ಮೆಣಸಿನಕಾಯಿಗಳು, ಚಟ್ನಿಗಳು, ಸಂರಕ್ಷಿತ ಮೊಟ್ಟೆಗಳು, ಜೇನು, ಮತ್ತು ಇತರ ಅನೇಕ ವೈವಿಧ್ಯಮಯ ಪದಾರ್ಥಗಳನ್ನು ಸಂಗ್ರಹಿಸಿಡಲು ಮತ್ತು ಸಂರಕ್ಷಿಸಿಡಲು ಗಾಜಿನ ಜಾಡಿಗಳನ್ನು ಬಳಸಬಹುದು.

## ಉಲ್ಲೇಖಗಳು
ವರ್ಗ:ಧಾರಕಗಳು
ಕುಲಕರಣಿ

**ಕುಲಕರಣಿ** (**ಶಾನುಭೋಗ**, **ಕುಲಕರ್ಣಿ**) ಒಂದು ಶಿರೋನಾಮೆ ಹಾಗೂ ಹೆಸರಾಗಿದೆ. ಕುಲಕರಣಿ ಪದವು ಎರಡು ಶಬ್ದಗಳ (*ಕುಲ* ಮತ್ತು *ಕರಣಿ*) ಸಂಯೋಜನೆ ಎಂದು ನಂಬಲಾಗಿದೆ. ಕುಲ ಎಂದರೆ ಕುಟುಂಬದ ಮೂಲ, ಮತ್ತು ಕರಣಿಕ ಎಂದರೆ ದಾಖಲೆಗಳು ಮತ್ತು ಲೆಕ್ಕಗಳನ್ನು ಇಡುವವನು. ಸಾಂಪ್ರದಾಯಿಕವಾಗಿ, ಕುಲಕರಣಿ ಪದವು ಗ್ರಾಮಗಳ ಲೆಕ್ಕಗಳು ಮತ್ತು ದಾಖಲೆಗಳನ್ನು ನಿರ್ವಹಿಸುತ್ತಿದ್ದ ಮತ್ತು ತೆರಿಗೆಗಳನ್ನು ಸಂಗ್ರಹಿಸುತ್ತಿದ್ದ ಜನರಿಗೆ ಬಳಸಲಾದ ಶಿರೋನಾಮೆಯಾಗಿತ್ತು. 
ನಂತರ, ಕುಲಕರಣಿ ಶಿರೋನಾಮೆಯ ಬದಲು ತಲಾಠಿ ಎಂಬ ಹೆಸರು ಬಂದಿತು. ಪರ್ಗನಾ ಮತ್ತು ಕುಲಕರಣಿ ವತನ್‍ಗಳನ್ನು (ಜಮೀನಿನ ಹಕ್ಕುಗಳು) ೧೯೫೦ರಲ್ಲಿ ರದ್ದುಗೊಳಿಸಲಾಯಿತು. ಕುಲಕರಣಿ ಗ್ರಾಮ ಮಟ್ಟದಲ್ಲಿ ಕಾರ್ಯನಿರ್ವಹಿಸುತ್ತಿದ್ದನು. ಆದರೆ ಪರ್ಗನಾ ಮಟ್ಟದಲ್ಲಿ ಅವನನ್ನು "ದೇಶಕುಲಕರಣಿ", ದೇಶಪಾಂಡೆ ಅಥವಾ ನಾಡಕರ್ಣಿ ಎಂದು ಕರೆಯಲಾಗುತ್ತಿತ್ತು. ಕುಲಕರ್ಣಿ ಮಹಾರಾಷ್ಟ್ರ ಮತ್ತು ಉತ್ತರ ಕರ್ನಾಟಕಕ್ಕೆ ಸ್ಥಳೀಯವಾದ ಒಂದು ಕೌಟುಂಬಿಕ ನಾಮವೂ ಆಗಿದೆ.

## ಉಲ್ಲೇಖಗಳು
ವರ್ಗ:ಅಡ್ಡಹೆಸರುಗಳು
ಸರ್ಕಾರಿ ಹಿರಿಯ ಪ್ರಾಥಮಿಕ ಶಾಲೆ, ಕಾಸರಗೋಡು. ಕೊಡುಗೆ : ರಾಮಣ್ಣ ರೈ

**ಸರ್ಕಾರಿ ಹಿರಿಯ ಪ್ರಾಥಮಿಕ ಶಾಲೆ ಕಾಸರಗೋಡು : ಕೊಡುಗೆ ರಾಮಣ್ಣ ರೈ** ಚಿತ್ರವನ್ನು ರಿಷಭ್  ಶೆಟ್ಟಿ ಅವರು ನಿರ್ಮಿಸಿ, ಬರೆದು, ನಿರ್ದೇಶಿಸಿದ್ದಾರೆ. ಈ ಚಿತ್ರದಲ್ಲಿ ಗಡಿನಾಡಿನಲ್ಲಿರುವ ಕನ್ನಡ ಶಾಲೆಗಳ ಪರಿಸ್ಥತಿ ಮತ್ತು ಅಲ್ಲಿ ಕನ್ನಡಿಗರಿಗೆ ಉಂಟಾಗುವ ತೊಂದರೆಗಳನ್ನೂ ಈ ಚಿತ್ರದಲ್ಲಿ ನಿರ್ದೇಶಕರು ತೋರಿಸಿದ್ದಾರೆ. ಈ ಚಿತ್ರದ ಹೆಚ್ಚಿನ ಚಿತ್ರೀಕರಣ ಕಾಸರಗೋಡು , ಮಂಗಳೂರು , ಸುಳ್ಯ ಪರಿಸರದಲ್ಲಿ ನಡೆದಿದ್ದು, ಕೆಲವು ಭಾಗಗಳು ಮಡಿಕೇರಿ ಮತ್ತು ಮೈಸೂರಿನಲ್ಲಿ ನಡೆದಿವೆ.. 

## ತಾರಾಗಣ 
* ಅನಂತ್ ನಾಗ್ :*ಅನಂತ ಪದ್ಮನಾಭ.*  *ಪಿ ( ಪಿ ಫಾರ್ ಪಿಕಾಕ್ )* ,  ನಿವೃತ್ತ ಕ್ರಿಮಿನಲ್ ಅಧ್ಯಾಪಕ, ಸ್ವಯಂ ಘೋಷಿತ ಸಾಮಜಿಕ ಕಾರ್ಯಕರ್ತ. 
* *ರಂಜನ್: * 7 ನೇ ಗ್ರೇಡ್ ಮೂರು ಬಾರಿ ವಿಫಲವಾದ ವಿದ್ಯಾರ್ಥಿ *ಪ್ರವೀಣ ಕುಮಾರ್* 
* ಸಂಪತ್ ಕುಮಾರ್: 6 ನೇ ದರ್ಜೆಯ ವಿದ್ಯಾರ್ಥಿ *ಮಮ್ಮೊಟ್ಟಿ*
* ಪ್ರಮೋದ್ ಶೆಟ್ಟಿ: *ಶಾಂತರಾಮ ಉಪಾಧ್ಯಾಯ* , ಒಬ್ಬ ಪ್ರಸಿದ್ಧ ಯಕ್ಷಗಾನ ಕಲಾವಿದ ಮತ್ತು ಕನ್ನಡಪರ ಕಾರ್ಯಕರ್ತ 
* ಸುಪೀತಾ ಶೆಟ್ಟಿ: *ಉಪಾಧ್ಯಾಯ* ಪತ್ನಿ *ವಸಂತ* ಉಪಾಧ್ಯಾಯ 
* ಸಪ್ತಾ ಪಾವೂರ್:*ಪಲ್ಲವಿ*, ಉಪಾಧ್ಯಯನ ಪುತ್ರಿ ಮತ್ತು 7 ನೇ ತರಗತಿಯ ವಿದ್ಯಾರ್ಥಿನಿ 
* ಮಹೇಂದ್ರ ಪ್ರಸಾದ್: *ಮಹೇಂದ್ರ* , 7 ನೇ ತರಗತಿಯ ವಿದ್ಯಾರ್ಥಿ ಮತ್ತು ಪ್ರವೀಣನ ಅತ್ಯುತ್ತಮ ಸ್ನೇಹಿತ 
* ಮನೀಶ್ ಹೆರೂರ್: 7 ನೇ ತರಗತಿಯ ವಿದ್ಯಾರ್ಥಿ ಮತ್ತು ಪ್ರವೀಣನ ಸ್ನೇಹಿತ 
* ಡೆಮೊಕ್ರಸಿ ಸೋಹನ್ ಶೆಟ್ಟಿ: 7 ನೇ ದರ್ಜೆಯ ವಿದ್ಯಾರ್ಥಿಯ *ಸತೀಶ*  
* ಪ್ರಕಾಶ ತೂಮಿನಾಡ್ *ಭುಜಂಗ* : ಅಧಿಕಪ್ರಸಂಗಿ, ಹೊಟ್ಟೆಬಾಕ, ಊರೆಲ್ಲಾ ಖಾಲಿ ಬಿದ್ದುಕೊಂಡು ಇರುವವ
* ರಮೇಶ್ ಭಟ್ : ಅನಂತ ಪದ್ಮನಾಭ ಸ್ವಾಮೀ ಎಮ್ ( ಎಂ ಫಾರ್ ಮ್ಯಾಚ್ ಫಿಕ್ಸಿಂಗ್ ) ಸಾಮಾಜಿಕ ಕಾರ್ಯಕರ್ತ ಮತ್ತು ಅನಂತ ಪದ್ಮನಾಭ ಸ್ವಾಮೀ ಪಿ ಅವರ ನೆರೆಹೊರೆಯ ವ್ಯಕ್ತಿ
* ರಿಷಬ್ ಶೆಟ್ಟಿ  : ಮೈಸೂರು ಪೋಲಿಸ್ ಇನ್ಸ್ಪೆಕ್ಟರ್
* ಶನಿಲ್ ಗುರು: *ರಘು *, ಉಪಾಧ್ಯಾಯನ ಮನೆಯಲ್ಲಿ ಅಡುಗೆ ಸಹಾಯಕ
* ಬಾಲಕೃಷ್ಣ ಪಣಿಕ್ಕರ್:  ಕಾಸರಗೋಡು ಸಹಾಯಕ ಶಿಕ್ಷಣ ಅಧಿಕಾರಿ 
* ರಾಧಾಕೃಷ್ಣ : ಸೆಬಾಸ್ಟಿಯನ್, ಕುಡುಕ, ದುಬೈ ನಲ್ಲಿರುವ ಏನ್ ಆರ್ ಐ ಅವರ ಮನೆಯ ಕಾವಲುಗಾರ

## ಚಿತ್ರೀಕರಣ 
ಚಿತ್ರೀಕರಣವನ್ನು ಸುಮಾರು 55 ದಿನಗಳ ಕಾಲ ನಡೆಸಲಾಗಿತ್ತು. ಇದನ್ನು ಕಾಸರಗೋಡು, ಕುಂಬ್ಳೆ, ಬೇಕಲಕೋಟೆ, ಅನಂತಪುರ, ಸುಳ್ಯ, ಮಡಿಕೇರಿ, ಮೈಸೂರಿನಲ್ಲಿ ನಡೆಸಲಾಗಿತ್ತು. ಈ ಚಿತ್ರದ ಕೊನೆಯ ಕೋರ್ಟ್ ಸೀನ್ ಅನ್ನು ಕೇವಲ ಸಿಂಗಲ್ ಶಾಟ್ ನಲ್ಲಿ ತೆಗೆಯಲಾಗಿತ್ತು. ಈ ಸೀನ್ ನಲ್ಲಿನ ಅಭಿನಯಕ್ಕೆ ಅನಂತ್ ನಾಗ್ ಅವರನ್ನು ಜನರು ಮೆಚ್ಚಿಕೊಂಡಿದ್ದಾರೆ.

## ಹಾಡುಗಳು 
ಹಿನ್ನಲೆ ಸಂಗೀತವನ್ನು ಬಿ.ಅಜನೀಶ್ ಲೋಕನಾಥ್ ಅವರು ನಿರ್ದೇಶಿಸಿದ್ದಾರೆ. ಹಾಡುಗಳನ್ನು ವಾಸುಕಿ ವೈಭವ್ ಅವರು ಸಂಯೋಜಿಸಿದ್ದಾರೆ. 

## ಉಲ್ಲೇಖಗಳು
ವರ್ಗ:ಕನ್ನಡ ಚಲನಚಿತ್ರಗಳು
ನೈಋತ್ಯ ರೈಲ್ವೆ ವಲಯ

**ನೈಋತ್ಯ ರೈಲ್ವೆ**(ಸಂಕ್ಷಿಪ್ತ **SWR** )ಯು ಭಾರತದ ೧೭ ರೈಲ್ವೆ ವಲಯಗಳಲ್ಲಿ ಒಂದಾಗಿದೆ.

## ಹಿನ್ನಡವಳಿ 
2003 ರ ಏಪ್ರಿಲ್ 1 ರಂದು ವಲಯವು ಅಸ್ತಿತ್ವಕ್ಕೆ ಬಂದಿತು. ಇದರ ಪ್ರಧಾನ ಕಚೇರಿ ಹುಬ್ಬಳ್ಳಿ ಯಲ್ಲಿದೆ. ಮತ್ತು ಹುಬ್ಬಳ್ಳಿ, ಮೈಸೂರು, ಮತ್ತು ಬೆಂಗಳೂರು ಮೂರು ವಿಭಾಗಗಳನ್ನು ಒಳಗೊಂಡಿದೆ.  ಕಲಬುರ್ಗಿಯನ್ನು ನಾಲ್ಕನೇ ವಿಭಾಗವಾಗಿ ಶೀಘ್ರದಲ್ಲೇ ಸ್ಥಾಪಿಸಲಾಗುವುದು ಮತ್ತು ಇದರ ಸಿದ್ಧತೆ ಈಗಾಗಲೇ ಆರಂಭವಾಗಿದೆ.   
thumb|326x326px| ನೈಋತ್ಯ ರೈಲ್ವೆ ವಲಯದ ನಕ್ಷೆ(in Cyan)

## ಮಾರ್ಗ ವ್ಯಾಪ್ತಿ 
ನೈಋತ್ಯ ರೈಲ್ವೆಯ ವ್ಯಾಪ್ತಿಯು ಕರ್ನಾಟಕ ರಾಜ್ಯದ ಬಹುತೇಕ ಎಲ್ಲ ಭಾಗಗಳನ್ನು (ಮಂಗಳೂರು, ಕೊಂಕಣ ರೈಲ್ವೆಯ ಭಾಗ ಹೊರತುಪಡಿಸಿ), ತಮಿಳುನಾಡಿನ ಧರ್ಮಪುರಿ ಜಿಲ್ಲೆಯ ಪಶ್ಚಿಮ ಭಾಗ ಮತ್ತು ಹೊಸೂರು ತಾಲೂಕಿನ ಬಹುತೇಕ ರೈಲ್ವೆ ಮಾರ್ಗಗಳನ್ನು ಒಳಗೊಂಡಿದೆ.

## ಬೆಳವಣಿಗೆ 
ಭಾರತದ ಇತರ ರಾಜ್ಯಗಳಿಗೆ ಹೋಲಿಸಿದರೆ ಕರ್ನಾಟಕವು ಅತಿ ಕಡಿಮೆ ವಿದ್ಯುನ್ಮಾನ ಮತ್ತು/ಅಥವಾ ಎರಡು ಬ್ರಾಡ್ ಗೇಜ್ ಮಾರ್ಗಗಳನ್ನು ಹೊಂದಿದೆ(೫%).

ಬೆಂಗಳೂರು-ಮೈಸೂರು ನಡುವಿನ ಮಾರ್ಗವನ್ನು (  ) ದ್ವಿಮುಖ ಮತ್ತು ವಿದ್ಯುದೀಕರಿಸಿ ಸಂಚಾರಕ್ಕೆ ಮುಕ್ತವಾಗಿದೆ.  ಪ್ರತ್ಯೇಕ ಪ್ಯಾಚ್ಗಳಲ್ಲಿ ಬೆಂಗಳೂರು-ಹುಬ್ಬಳ್ಳಿ ಲೈನ್ ದ್ವಿಗುಣಗೊಳ್ಳುತ್ತಿದೆ.  ಬೆಂಗಳೂರು-ತುಮಕೂರು ಮಾರ್ಗವನ್ನು ದ್ವಿಮುಖಗೊಳಿಸಿ ೨೦೦೭ರಲ್ಲಿ ಸಂಚಾರ ಅನುವುಮಾಡಿಕೊಡಲಾಗಿದೆ, ಇತರೆ ವಿಭಾಗಗಳ ಪ್ರಗತಿ ಕುಂಠಿತವಾಗಿದೆ.  ಅದೇ ಸಾಲಿನಲ್ಲಿರುವ ಅರಸೀಕೆರೆ-ಚಿಕ್ಕಜಾಜೂರು ಮಾರ್ಗದ ದ್ವಿಗುಣ ೨೦೧೫ರಲ್ಲಿ ಪೂರ್ಣಗೊಂಡಿತು, ತುಮಕುರು-ಅರಸೀಕೆರೆ ಮತ್ತು ಹುಬ್ಬಳ್ಳಿ-ಚಿಕ್ಕಜಾಜೂರು ವಿಭಾಗದ ದ್ವಿಗುಣ ಕಾರ್ಯವು ಪ್ರಗತಿಯಲ್ಲಿದೆ.  ಬಳ್ಳಾರಿ-ಹೊಸಪೇಟೆ ಲೈನ್ ಸಂಪೂರ್ಣವಾಗಿ ದ್ವಿಗುಣಗೊಂಡಿದೆ ಮತ್ತು ಸಂಚಾರಕ್ಕೆ ತೆರೆಯಲಾಗಿದೆ, ಹುಬ್ಬಳ್ಳಿ-ಗದಗ, ಗದಗ-ಹಾಟ್ಗಿ ಮತ್ತು ಲೋಂಡಾ-ಮಿರಜ್-ಪುಣೆ ಮಾರ್ಗದ ದ್ವಿಗುಣಗೊಳಿಸುವಿಕೆಯು ಪ್ರಗತಿಯಲ್ಲಿದೆ.  2016 ರ ರೈಲ್ವೆ ಬಜೆಟ್ನಲ್ಲಿ, ಬೆಂಗಳೂರು-ಓಮಲೂರ್(ಮಾರ್ಗ: ಹೊಸೂರು, ಧರ್ಮಪುರಿ) ಭಾಗದ ವಿದ್ಯುದೀಕರಣ ಯೋಜನೆ ಘೋಷಣೆಯಾಗಿದೆ.  ಫೆಬ್ರವರಿ ೨೦೧೭ ರಲ್ಲಿ, ಶ್ರವಣಬೆಳಗೊಳ ಮೂಲಕ ಬೆಂಗಳೂರು - ಹಾಸನ ರೈಲ್ವೆ ಮಾರ್ಗವನ್ನು ಪೂರ್ಣಗೊಳಿಸಲಾಯಿತು.

## ಹೊಸತುಗೊಳಿಸುವಿಕೆ 
ನೈಋತ್ಯ ರೈಲ್ವೆಯ ಮೈಸೂರು ವಿಭಾಗವನ್ನು ಅದರ ಪ್ರಸ್ತುತ ತಂತ್ರಜ್ಞಾನದ ಸಲಕರಣೆಗಳನ್ನು ಸಂಪೂರ್ಣವಾಗಿ ಅಳವಡಿಸಿಕೊಂಡ ನಂತರ "ಡಿಜಿಟಲ್ ವಿಭಾಗ" ಎಂದು ಗೊತ್ತುಪಡಿಸಲಾಗಿದೆ.  ಎಲ್ಲಾ ಅಧಿಕಾರಿಗಳು ವರದಿಗಳು ಮತ್ತು ಇತರ ದಾಖಲೆಗಳನ್ನು ಹಂಚಿಕೊಳ್ಳಲು WhatsApp ಮತ್ತು Google Drive ನಂತಹ ತಂತ್ರಜ್ಞಾನಗಳನ್ನು ಅಳವಡಿಸಿಕೊಳ್ಳುತ್ತಾರೆ.  ಪ್ರಸಕ್ತವಾಗಿ ವರದಿ ಮಾಡಲಾದ ವರದಿಗಳನ್ನು ಪ್ರಸಾರ ಮಾಡಲು ಸಾಕಷ್ಟು ಪತ್ರಗಳನ್ನು ಇದು ಉಳಿಸುತ್ತದೆ.  ಡಿಜಿಟೈಸ್ಡ್ ಮಾಹಿತಿಯನ್ನು ವಿವಿಧ ಅಧಿಕಾರಿಗಳ ನಡುವೆ ಹಂಚಿಕೊಳ್ಳಬಹುದು ಎಂದು ಎರಡು ವೆಬ್ ಆಧಾರಿತ ಸಹಾಯವಾಣಿಗಳನ್ನು ಪ್ರಾರಂಭಿಸಲಾಗಿದೆ. ನಿರ್ವಹಣೆ, ಪ್ರಯಾಣಿಕರ ಸೌಕರ್ಯಗಳು, ಸ್ವಚ್ಛತೆ, ವಿದ್ಯುನ್ಮಾನ ಮತ್ತು ಸಂವಹನ ಇತ್ಯಾದಿಗಳ ಕುರಿತಾದ ತಪಾಸಣಾ ವರದಿಗಳು ಈಗ ನಿರ್ಮಾಣ ಹಂತದಲ್ಲಿರುವ ಹೊಸ ತಂತ್ರಾಂಶದಿಂದ ನಿರ್ವಹಿಸಲ್ಪಡುತ್ತವೆ.  ಈ ಕ್ರಮಗಳು ಅಧಿಕ ಕೆಲಸಗಳನ್ನು ಕಡಿತಗೊಳಿಸುತ್ತದೆ, ಅಧಿಕಾರಿಗಳ ನಿರ್ವಹಣೆಯ ವಹಿ ಮತ್ತು ವರದಿಗಳ ಸಂಖ್ಯೆಯನ್ನು ಕಡಿಮೆ ಮಾಡುತ್ತದೆ, ಕಾಗದದ ಬಳಕೆಯನ್ನು ಕಡಿಮೆ ಮಾಡುತ್ತದೆ ಮತ್ತು ಕಾರ್ಯಾಚರಣೆಗಳ ದಕ್ಷತೆಯನ್ನು ಮತ್ತು ವೇಗವನ್ನು ಸುಧಾರಿಸುತ್ತದೆ.

## ಪ್ರಾಜೆಕ್ಟ್ ಯುನಿಗೇಜ್ 
2007 ರಿಂದ, SWR ಸಂಪೂರ್ಣವಾಗಿ ಭಾರತೀಯ ಗೇಜ್ ಆಗಿದೆ. ಪ್ರಸ್ತುತ ಡಬ್ಲ್ಯೂಡಿಜಿ 4 ಮತ್ತು ಡಬ್ಲ್ಯುಡಿಪಿ 4 ಲೋಕೋಮೋಟಿವ್ಗಳನ್ನು ಹೊಂದಿದ್ದು, ಹುಬ್ಬಳ್ಳಿ ಮತ್ತು ಕೃಷ್ಣರಾಜಪುರಂನ ಡೀಸಲ್ ಲೋಕೊ ಶೆಡ್ ಗಳಿಂದ ಕಾರ್ಯಾಚರಿಸುತ್ತವೆ.

## ಇದನ್ನೂ ಸಹ ನೋಡಿ 
* ಭಾರತೀಯ ರೈಲ್ವೆಯ ವಲಯಗಳು ಮತ್ತು ವಿಭಾಗಗಳು 
* ಆಲ್ ಇಂಡಿಯಾ ಸ್ಟೇಶನ್ ಮಾಸ್ಟರ್ಸ್ ಅಸೋಸಿಯೇಶನ್ (ಎಐಎಸ್ಎಂಎ)

## ಉಲ್ಲೇಖಗಳು 

## ಬಾಹ್ಯ ಕೊಂಡಿಗಳು 
* South Western Railway
* Indian Railways reservations

ವರ್ಗ:ಭಾರತೀಯ ರೈಲ್ವೆಯ ವಿಭಾಗಗಳು
ವರ್ಗ:ನೈಋತ್ಯ ರೈಲ್ವೇ ವಲಯ
ವರ್ಗ:ಕರ್ನಾಟಕದ ರೈಲ್ವೆ ಸಾರಿಗೆ ವ್ಯವಸ್ಥೆ
ವರ್ಗ:Pages with unreviewed translations
ಪತಿವ್ರತೆ

**ಪತಿವ್ರತೆ** (**ಕುಲವಧು**) ಪದವು ಹಿಂದೂ ಸಂಸ್ಕೃತಿ ಮತ್ತು ಸಂಪ್ರದಾಯಗಳಲ್ಲಿ ತನ್ನ ಪತಿಗೆ ನಿಷ್ಠಾವಂತ ಹಾಗೂ ಪ್ರಾಮಾಣಿಕಳಾದ ವಿವಾಹಿತ ಮಹಿಳೆಯನ್ನು ಸೂಚಿಸಲು ಬಳಸಲಾಗುವ ಪದವಾಗಿದೆ. ಪತಿವ್ರತೆ ಪದದ ಅರ್ಥ ಅಕ್ಷರಶಃ ತನ್ನ ಪತಿಗೆ ತನ್ನ ಭಕ್ತಿ ಮತ್ತು ರಕ್ಷಣೆಯ ವ್ರತ ಮಾಡಿದವಳು ಎಂದು. ಹೆಂಡತಿಯು ತನ್ನನ್ನು ತನ್ನ ಪತಿಗೆ ಅರ್ಪಿಸಿಕೊಂಡರೆ ಮತ್ತು ಅವನನ್ನು ರಕ್ಷಿಸಿದರೆ, ಅವನು ಏಳಿಗೆಯಾಗಿ ತನಗೆ ಹಾಗೂ ತನ್ನ ಕುಟುಂಬಕ್ಕೆ ಅದೃಷ್ಟವನ್ನು ತರುತ್ತಾನೆ ಎಂಬುದು ನಂಬಿಕೆಯಾಗಿದೆ. ಇಲ್ಲವಾದರೆ, ದುರಾದೃಷ್ಟ ಮತ್ತು ಮರಣವಾಗಬಹುದು. ಪತಿವ್ರತೆಯು ತನ್ನ ಪತಿಯನ್ನು ಎರಡು ರೀತಿಗಳಲ್ಲಿ ರಕ್ಷಿಸುತ್ತಾಳೆ. ಮೊದಲನೆಯದಾಗಿ, ಅವಳು ಅವನ ವೈಯಕ್ತಿಕ ಅಗತ್ಯಗಳನ್ನು ನೋಡಿಕೊಳ್ಳುತ್ತಾಳೆ ಮತ್ತು ಅವನು ತನ್ನ ಕರ್ತವ್ಯವನ್ನು (ಧರ್ಮ) ಮಾಡುವಂತೆ ಪ್ರೋತ್ಸಾಹಿಸುತ್ತಾಳೆ. ಎರಡನೆಯದಾಗಿ, ದೇವತೆಗಳು ಹಾನಿಯಿಂದ ತನ್ನ ಪತಿಯನ್ನು ರಕ್ಷಿಸುವರು ಮತ್ತು ಅವನಿಗೆ ದೀರ್ಘಾಯುಷ್ಯವನ್ನು ಅನುಗ್ರಹಿಸುವರು ಎಂಬ ಭರವಸೆಯಿಂದ, ದೇವತೆಗಳನ್ನು ಸಂತೋಷಗೊಳಿಸಲು ಅವಳು ವಿವಿಧ ಕ್ರಿಯಾವಿಧಿಗಳು ಮತ್ತು ಉಪವಾಸಗಳನ್ನು ಕೈಗೊಳ್ಳುತ್ತಾಳೆ.

## ಉಲ್ಲೇಖಗಳು
ವರ್ಗ:ಸಂಸ್ಕೃತ ಪದಗಳು
ಸೇಕ್ ಡೀನ್ ಮಹೊಮದ್

**ಸೇಖ್ ದಿನ್ ಮಹಮದ್**  ಆಂಗ್ಲೊ-ಇಂಡಿಯನ್ ಪ್ರವಾಸಿಗ, ಶಸ್ತ್ರಚಿಕಿತ್ಸಕ ಮತ್ತು ವಾಣಿಜ್ಯೋದ್ಯಮಿ.ಪಾಶ್ಚಿಮಾತ್ಯ ಜಗತ್ತಿಗೆ ಅತ್ಯಂತ ಮುಂಚಿನ ಯುರೋಪಿಯನ್ ಅಲ್ಲದ ವಲಸೆಗಾರರಲ್ಲಿ ಒಬ್ಬರಾಗಿದ್ದರು. ಅವರು ಭಾರತೀಯ ಪಾಕಪದ್ಧತಿ ಮತ್ತು ಶಾಂಪೂ ಸ್ನಾನಗಳನ್ನು ಯುರೋಪ್ಗೆ ಪರಿಚಯಿಸಿದರು, ಅಲ್ಲಿ ಅವರು ಚಿಕಿತ್ಸಕ ಮಸಾಜ್ ನೀಡಿತು. ಇಂಗ್ಲಿಷ್ನಲ್ಲಿ ಪುಸ್ತಕವನ್ನು ಪ್ರಕಟಿಸಿದ ಮೊದಲ ಭಾರತೀಯರಾಗಿದ್ದರು.

## ಆರಂಭಿಕ ಜೀವನ 
ಮಹೊಮದ್ ಪಟ್ನಾದಲ್ಲಿ ಬೆಳೆದರು. ಮಹೋಮದ್  ಚಿಕ್ಕವನಾಗಿದ್ದಾಗ ಮಹೋಮದ್  ತಂದೆ ಮರಣಹೊಂದಿದರು,  10 ನೇ ವಯಸ್ಸಿನಲ್ಲಿ ಆಂಗ್ಲೋ-ಐರಿಷ್ ಪ್ರೊಟೆಸ್ಟೆಂಟ್ ಅಧಿಕಾರಿಯ ನಂತರ ಕ್ಯಾಪ್ಟನ್ ಗಾಡ್ಫ್ರೇ ಇವಾನ್ ಬೇಕರ್ನ ನೇತೃತ್ವದಲ್ಲಿ ಅವರನ್ನು ಕರೆದೊಯ್ಯಲಾಯಿತು.ಬ್ರಿಟಿಷ್ ಈಸ್ಟ್ ಇಂಡಿಯಾ ಕಂಪೆನಿಯ ಸೈನ್ಯದಲ್ಲಿ ಅವರು ಟ್ರೇನಿ ಸರ್ಜನ್ ಆಗಿ ಸೇವೆ ಸಲ್ಲಿಸಿದರು ಮತ್ತು ಮರಾಠರ ವಿರುದ್ಧ ಗೌರವಾನ್ವಿತವಾಗಿ ಸೇವೆ ಸಲ್ಲಿಸಿದರು.ಮಿಕ್ ಕಾಸಿಮ್ ಮತ್ತು ಹೆಚ್ಚಿನ ಬಂಗಾಳಿ ಮುಸ್ಲಿಂ ಶ್ರೀಮಂತರು ತಮ್ಮ ಪ್ರಸಿದ್ಧ ಸಂಪತ್ತನ್ನು ಹೇಗೆ ಕಳೆದುಕೊಂಡಿದ್ದಾರೆ ಎಂದು ಸೇಕ್ ದಿನ್ ಮಹೊಮದ್  ಉಲ್ಲೇಖಿಸಿದ್ದಾರೆ .ರೋಹಿಲ್ಲಾ ಮಿತ್ರರಾಷ್ಟ್ರಗಳ ವಿರುದ್ಧ ಶೂಜಾ-ಉದ್-ದೌಲಾ ಅವರ ಪ್ರಚಾರದ ಬಗ್ಗೆ  . 1782 ರವರೆಗೆ ಕ್ಯಾಪ್ಟನ್ ಬೇಕರ್ನ ಘಟಕದೊಂದಿಗೆ ಮಹಮದ್  ಉಳಿದರು, ಕ್ಯಾಪ್ಟನ್ ರಾಜೀನಾಮೆ ನೀಡಿದಾಗ ,ಅದೇ ವರ್ಷ ಮಹೊಮದ್ ಅವರು ಸೈನ್ಯದಿಂದ ರಾಜೀನಾಮೆ ನೀಡಿ,  ಕ್ಯಾಪ್ಟನ್ ಬೇಕರ್ ಜೊತೆಯಲ್ಲಿ 'ಅವನ ಅತ್ಯುತ್ತಮ ಸ್ನೇಹ ಬ್ರಿಟನ್ನೊಂದಿಗೆ ಸೇರಿಕೊಳ್ಳಲು ಆಯ್ಕೆ ಮಾಡಿಕೊಂಡರು.

## ದಿ ಟ್ರಾವೆಲ್ಸ್ ಆಫ್ ಡೀನ್ ಮಹೊಮೆದ್
1794 ರಲ್ಲಿ, ಮಹೊಮೆದ್ ಅವರ ಪ್ರವಾಸ ಪುಸ್ತಕ ದ ಟ್ರಾವೆಲ್ಸ್ ಆಫ್ ಡೀನ್ ಮಹೊಮೆದ್ ಅನ್ನು ಪ್ರಕಟಿಸಿದರು. ಈ ಪುಸ್ತಕವು ಗೆಂಘಿಸ್ ಖಾನ್, ತಿಮುರ್ ಮತ್ತು ವಿಶೇಷವಾಗಿ ಮೊದಲ ಮೊಘಲ್ ಚಕ್ರವರ್ತಿ ಬಾಬರ್  ಪ್ರಶಂಸೆಗೆ ಪ್ರಾರಂಭವಾಗುತ್ತದೆ. ಇದು ಭಾರತದ ಹಲವಾರು ಪ್ರಮುಖ ನಗರಗಳನ್ನು ಮತ್ತು ಸ್ಥಳೀಯ ಭಾರತೀಯ ಸಂಸ್ಥಾನಗಳೊಂದಿಗೆ ಮಿಲಿಟರಿ ಘರ್ಷಣೆಗಳ ಸರಣಿಯನ್ನು ವಿವರಿಸುತ್ತದೆ.ಸಂಪಾದಕ ಮೈಕೆಲ್ ಫಿಶರ್ 18 ನೇ ಶತಮಾನದ ಉತ್ತರಾರ್ಧದಲ್ಲಿ ಬರೆದಿರುವ ಇತರ ಪ್ರವಾಸ ನಿರೂಪಣೆಯಿಂದ ಪುಸ್ತಕದಲ್ಲಿ ಕೆಲವು ಹಾದಿಗಳು ನಿಕಟವಾಗಿ ಪ್ಯಾರಾಫ್ರೇಸ್ ಮಾಡಲ್ಪಟ್ಟಿದೆ ಎಂದು ಸೂಚಿಸಿದರು.

## ರೆಸ್ಟೋರೆಂಟ್ ಉದ್ಯಮ
1810 ರಲ್ಲಿ, ಲಂಡನ್ಗೆ ತೆರಳಿದ ನಂತರ, ದಿನ್ ಮಹೊತ್ ಇಂಗ್ಲೆಂಡ್ನಲ್ಲಿ ಮೊದಲ ಭಾರತೀಯ ರೆಸ್ಟೊರೆಂಟ್ ಹಿಂದುಸ್ತಾನೆ  ಕಾಫಿ ಹೌಸ್  ತೆರೆದರು. ರೆಸ್ಟೋರೆಂಟ್ ಹುಖಾ"  ನೈಜ ಚಿಲ್ಮ್ ತಂಬಾಕು, ಮತ್ತು ಭಾರತೀಯ ಭಕ್ಷ್ಯಗಳಿಗೆ ಪ್ರಸಿದ್ದಿ ಹೊಂದಿತ್ತು . ಹಣಕಾಸಿನ ತೊಂದರೆಯಿಂದಾಗಿ ಈ ಉದ್ಯಮವು ಕೊನೆಗೊಂಡಿತು
## ಭಾಹ್ಯಾ ಕೊಂಡಿಗಳು
* "Sake Dean Mahomet, Europe's first Asian Shaikh", *The News International, Pakistan*
* "Making History – Sake Dean Mahomed – Regency 'Shampooing Surgeon'", *BBC – Beyond the Broadcast*
**Black History in Brighton*

## ಉಲ್ಲೇಖಗಳು
ಕುಂದಣ

**ಕುಂದಣ**ವು ರತ್ನವನ್ನು ಚಿನ್ನದಲ್ಲಿ ಕೂಡಿಸುವ ಸಾಂಪ್ರದಾಯಿಕ ವಿಧಾನ. ಇದು ರತ್ನಗಳು ಮತ್ತು ಚಿನ್ನದ ನಡುವೆ ಚಿನ್ನದ ತೆಳುಹಾಳೆಯನ್ನು ಕೂಡಿಸುವುದನ್ನು ಒಳಗೊಳ್ಳುತ್ತದೆ. ಈ ವಿಧಾನವು ರಾಜಸ್ಥಾನ ಮತ್ತು ಗುಜರಾತಿನ ಆಸ್ಥಾನಗಳಲ್ಲಿ ಹುಟ್ಟಿಕೊಂಡಿತು ಎಂದು ನಂಬಲಾಗಿದೆ. ಕಳೆದ ಕೆಲವು ವರ್ಷಗಳಿಂದ, ಆಸ್ಥಾನಗಳ ಈ ವಿಧಾನವನ್ನು ರಾಜಸ್ಥಾನ, ಬಿಹಾರ್ ಮತ್ತು ಪಂಜಾಬ್‍ನಲ್ಲಿ ಯಶಸ್ವಿಯಾಗಿ ಬೆಳ್ಳಿಗೆ ನಕಲುಮಾಡಲಾಯಿತು ಮತ್ತು ಶ್ರೀಸಾಮಾನ್ಯರಲ್ಲಿ ಜನಪ್ರಿಯವಾಯಿತು. ಎಚ್ಚರಿಕೆಯಿಂದ ಆಕಾರಕೊಟ್ಟ, ಕತ್ತರಿಸದ ವಜ್ರಗಳು ಮತ್ತು ನಯಗೊಳಿಸಿದ ಬಹುಬಣ್ಣಗಳ ರತ್ನಗಳನ್ನು ಪರಿಶುದ್ಧ ಚಿನ್ನ ಅಥವಾ ಕೃತಕ ಲೋಹದ ಆಧಾರದಲ್ಲಿ ಕೂಡಿಸಿ ಆಭರಣಗಳನ್ನು ತಯಾರಿಸಲಾಗುತ್ತದೆ. ವಿಸ್ತಾರವಾದ ಪ್ರಕ್ರಿಯೆಯು ಘಾಟ್ ಎಂದು ಕರೆಯಲ್ಪಡುವ ಅಪೂರ್ಣ ಚೌಕಟ್ಟಿನೊಂದಿಗೆ ಆರಂಭಗೊಳ್ಳುತ್ತದೆ, ನಂತರದ ಪಾಢ್ ಪ್ರಕ್ರಿಯೆಯಲ್ಲಿ ಚೌಕಟ್ಟಿನಲ್ಲಿ ಮೇಣವನ್ನು ಸುರಿದು ವಿನ್ಯಾಸದ ಪ್ರಕಾರ ಅಚ್ಚು ಮಾಡಲಾಗುತ್ತದೆ. ಇದರ ನಂತರ ಖುದಾಯಿ ಪ್ರಕ್ರಿಯೆಯಿಂದ ರತ್ನಗಳನ್ನು ಚೌಕಟ್ಟಿನಲ್ಲಿ ಕೂಡಿಸಲಾಗುತ್ತದೆ.

## ಉಲ್ಲೇಖಗಳು
ವರ್ಗ:ಆಭರಣ ತಯಾರಿಕೆ
ದಂಡುಪಾಳ್ಯ ೩

**ದಂಡುಪಾಳ್ಯ 3,** 2018ರ ಕ್ರೈಂ ಥ್ರಿಲ್ಲರ್ ಚಿತ್ರ. ಈ ಚಿತ್ರವನ್ನು ಶ್ರೀನಿವಾಸ ರಾಜು ನಿರ್ದೇಶಿಸಿದ್ದಾರೆ. ರಾಮ್ ತಲ್ಲುರಿ ಈ ಚಿತ್ರವನ್ನು ನಿರ್ಮಿಸಿದ್ದಾರೆ.  ದಂಡುಪಾಳ್ಯದ ಕುಖ್ಯಾತ ಡಕಾಯಿತರ ಗುಂಪನ್ನು ಆಧರಿಸಿದ ಚಿತ್ರ ಇದಾಗಿದೆ, 2017 ರಲ್ಲಿ ಬಿಡುಗಡೆಯಾದ ದಂಡುಪಾಳ್ಯ 2 ಚಿತ್ರದ ಮುಂದುವರಿದ ಭಾಗ. ದಂಡುಪಾಳ್ಯ ಚಿತ್ರ ಸರಣಿಯಲ್ಲಿ ಇದು 3 ನೇ ಚಿತ್ರ. ಪೂಜಾ ಗಾಂಧಿ ತಮ್ಮ ಹಿಂದಿನ ಚಿತ್ರಗಳಲ್ಲಿನ ಪಾತ್ರವನ್ನು ಮುಂದುವರಿಸಿದ್ದಾರೆ, ಮುಖ್ಯ ಪಾತ್ರಗಳಲ್ಲಿ ಪಿ. ರವಿಶಂಕರ್, ಮಕ್ರಂದ್ ದೇಶಪಾಂಡೆ, ಸಂಜನಾ, ರವಿ ಕಾಳೆ ಮತ್ತು ಪೆಟ್ರೋಲ್ ಪ್ರಸನ್ನ ತಮ್ಮ ಪಾತ್ರಗಳನ್ನು ಮುಂದುವರೆಸಿದ್ದಾರೆ. ರ್ಜುನ್ ಜನ್ಯಾ ಸಂಗೀತ ಮತ್ತು ವೆಂಕಟ್ ಪ್ರಸಾದ್ ಅವರ ಛಾಯಾಗ್ರಹಣ ಚಿತ್ರಕ್ಕಿದೆ. ಈ ಚಿತ್ರವು ದಂಡುಪಾಳ್ಯ ಚಿತ್ರ ಸರಣಿಯ ಕೊನೆಯ ಚಿತ್ರವಾಗಿದೆ.

ಚಿತ್ರದ ಬಹುತೇಕ ಭಾಗ ಎರಡನೇ ಭಾಗದ ಚಿತ್ರೀಕರಣದ ವೇಳೆಯೇ ಚಿತ್ರೀಕರಿಸಲಾಯಿತು. ಚಿತ್ರವು 16 ಮಾರ್ಚ್ 2018 ರಂದು ಬಿಡುಗಡೆಯಾಯಿತು. 

ಈ ಚಿತ್ರಕ್ಕೆ ಕರ್ನಾಟಕ ಮತ್ತು ಆಂಧ್ರ ಪ್ರದೇಶದಲ್ಲಿ ಮಿಶ್ರ ಪ್ರತಿಕ್ರಿಯೆ ವ್ಯಕ್ತವಾಯಿತು, ಆದರೆ ಒಳ್ಳೆಯ ದುಡ್ಡು ಮಾಡಿತು.

## ಪಾತ್ರವರ್ಗ 
* ಪೂಜಾ ಗಾಂಧಿ 
* ಮಕರಂದ ದೇಶಪಾಂಡೆ 
* ಪಿ. ರವಿಶಂಕರ್ 
* ರವಿ ಕಾಲೆ 
* ಸಂಜನಾನಾ 
* ಶೃತಿ 
* ಕರಿ ಸುಬ್ಬು 
* ಪೆಟ್ರೋಲ್ ಪ್ರಸನ್ನ 
* ಆದಿ ಲೋಕೇಶ್  
* ಡ್ಯಾನಿ 
* ಜಯದೇವ್ 
* ಮುನಿ

## ಉಲ್ಲೇಖಗಳು 
ವರ್ಗ:ಕನ್ನಡ ಚಲನಚಿತ್ರಗಳು
ವರ್ಗ:Pages with unreviewed translations